Pameran digital, jualan usahawan platform promosi produk tempatan

SIBU: Pameran digital dan jualan usahawan sempena sambutan 60 Tahun Sarawak Merdeka platform komuniti setempat mempromosikan produk tempatan.

Selain berfungsi sebagai landasan kepada rakyat untuk melihat pencapaian Sarawak menerusi pelbagai aspek pembangunan sepanjang selepas 60 tahun merdeka.

Residen Bahagian Sibu, Wong Hieng Seng mengalu-alukan kehadiran orang ramai dan usahawan yang beminat untuk mempertingkatkan jualan dalam platform digital untuk hadir berkongsi pengetahuan dan pengalaman.

“Produk usahawan melalui platform digital. Pelaksanaan program ini jelas antara lain adalah bagi mempersiapkan usahawan dengan teknik pemasaran,” ujarnya.

Katanya, program ini juga melibatkan penyertaan pelbagai agensi dan komuniti setempat.

“Sebanyak 13 gerai pameran dianggotai 12 kementerian negeri Sarawak ambil bahagian dalam pameran ini.

“Salah satu daripadanya dari sini (Bahagian Sibu) turut serta ambil bahagian,” katanya ketika ditemui pemberita di pameran digital dan jualan usahawan sempena sambutan 60 Tahun Sarawak Merdeka di Stadium Tertutup Sibu bermula hari ini.

“Terdapat juga gerai jualan kraf tangan dan makanan di Foyer Stadium. Ini bertujuan mempromosikan produk komuniti setempat.

“Bukan itu sahaja, turut berlangsung program ramah mesra bersama warga emas dan ceramah kepada pelajar berkaitan 60 Tahun Sarawak Merdeka yang berpusat di Sekolah Menengah Kebangsaan Agama Sibu yang berlangsung pagi tadi,” katanya ketika ditemui pemberita, hari ini.

Tambahnya lagi, pelbagai aktiviti menarik minat para pengunjung.

Antaranya senamrobik, pertandingan mewarna dan sukan elektronik.

Pada masa sama, orang ramai turut berpeluang untuk menderma darah dan melakukan saringan kesihatan secara percuma yang akan diadakan selama dua hari di sini.

Wong juga memaklumkan pelepasan Konvoi Sarawak Merdeka untuk Bahagian Sibu juga di adakan di Stadium Tertutup Sibu pada hari terakhir pameran digital dan jualan usahawan dilangsungkan.

Oleh TARANI LANTING

See author's posts


13 kampung meriahkan KASUS

SEBANYAK 13 kampung di kawasan Cawangan Pertubuhan Belia Kebangsaan Bersatu Sarawak (SABERKAS) Batu Kitang turut serta dalam acara Karnival Sukan SABERKAS (KASUS) yang dianjurkan oleh Cawangan Saberkas Batu Kitang semalam.

Karnival ini bertujuan untuk menarik minat golongan belia khususnya di kawasan Batu Kitang untuk turut serta dalam program yang bermanfaat terutamanya dalam acara sukan.

Antara acara-acara yang dipertandingkan ialah badminton, e-sukan (Mobile Legend), masakan, gubahan bunga, pembuatan kuih tradisional, reka cipta barangan buangan, dan boling yang telah berlangsung sejak Oktober lalu.

Karnival yang bermula seawal jam 9.00 pagi di Kompleks Sukan Stakan meriah dengan kehadiran para peserta dan penduduk di 13 kampung Kawasan Batu Kitang di samping menuruti Standard Operasi Prosedur (SOP) yang telah disarankan.

Turut hadir Ahli Dewan Undangan Negeri (ADUN) Batu Kitang, Lo Khere Chiang yang juga Pengerusi Saberkas Cawangan Batu Kitang dan Naib Presiden Saberkas Negeri Sarawak, Abang Abdul Aziz Rauf, dan Naib Pengerusi Saberkas Cawangan Batu Kitang, Dato Ahmad Dato Sri Haji Ibrahim,

Oleh ASYRAF HALIM

See author's posts


Program Jualan Murah Keluarga Malaysia bermula 19 Ogos ini – Annuar

PROGRAM Jualan Murah Keluarga Malaysia mendapat sambutan daripada masyarakat.

KUALA LUMPUR: Program Jualan Murah Keluarga Malaysia akan mula dilaksanakan pada 19 Ogos ini, kata Pengerusi Pasukan Khas Jihad Tangani Inflasi Tan Sri Annuar Musa.

Beliau berkata pasukan khas itu dalam mesyuarat hari ini telah membincangkan dan memperincikan modus operandi serta menyelaraskan bagaimana ia dilakukan oleh kesemua lima kementerian yang terlibat dengan program jualan itu.

Menurutnya, Suruhanjaya Koperasi di bahawa Kementerian Pembangunan Usahawan dan Koperasi dijangka dapat memulakan rollout penjualan produk-produk tertentu dengan harga lebih murah pada tarikh yang sama.

Beberapa barangan telahpun dikenal pasti oleh Suruhanjaya koperasi dalam pembentangan mereka termasuklah ayam, minyak, gula.

“Ada lima atau enam barangan yang mereka telah berikan indikasi harga kepada jawatankuasa (pasukan khas) dengan kesemua barangan itu telah dijamin akan dijual antara 10 ke 20 peratus lebih rendah daripada harga pasaran sekarang,” katanya pada sidang media selepas mempengerusikan Mesyuarat Pasukan Khas Jihad Tangani Inflasi di Bangunan Parlimen di sini semalam.

Pada 21 Julai lepas, Annuar berkata program jualan itu yang memberi akses kepada rakyat mendapatkan barangan lebih murah setiap minggu akan diadakan selama 18 minggu sehingga akhir tahun ini di 639 Dewan Undangan Negeri (DUN) di seluruh negara.

Annuar berkata Suruhanjaya Koperasi yang membentangkan cadangan mereka dalam mesyuarat hari ini memaklumkan kewujudan rangkaian koperasi seluruh negara serta kapasiti gabungan koperasi yang akan turut terlibat sama dalam memproses, membungkus dan mengedarkan barangan tertentu.

Beliau berkata penglibatan dan langkah Suruhanjaya Koperasi dalam program itu memberi peluang kepada mereka mengimport barangan tertentu termasuk gula dan memberikan kebenaran kepada koperasi melakukan penbungkusan gula runcit yang ketika ini hanya diberikan kepada dua syarikat sahaja.

Annuar yang juga Menteri Komunikasi dan Multimedia berkata pengimport gula pada masa ini hanya untuk kegunaan industri yang spesifik tetapi tidak boleh untuk dibungkus dan dijual secara runcit.

– Bernama

See author's posts


Cubaan tumbangkan tugu ikonik di luar Rumah Putih

WASHINGTON: Sekumpulan penunjuk perasaan cuba menjatuhkan tugu bekas presiden Amerika Syarikat (AS) berhampiran Rumah Putih Isnin lalu, ketika polis bertindak balas dengan menyembur lada untuk menyuraikan tunjuk perasaan yang meletus di sini.

Beratus penunjuk perasaan dihalang oleh sekurang-kurangnya 100 anggota pasukan keselamatan selepas mereka melemparkan tali di sekitar tugu Andrew Jackson, Presiden AS ketujuh, di Taman Lafayette.

Gelombang tunjuk perasaan menuntut keadilan berkaitan anti perkauman berlaku di beberapa negeri di AS sejak 25 Mei lalu, berikutan insiden kematian lelaki kulit hitam, George Floyd, 46, ketika ditahan anggota polis di Minneapolis, Minnesota.

“Polis menyerang kami. Mereka meletakkan undang-undang di tangan mereka,” kata seorang lelaki kulit hitam, Raymond Spaine, 52.

Awal bulan lalu, polis menyuraikan tunjuk perasaan yang berlangsung secara aman di taman yang sama sebelum Presiden, Donald Trump berjalan keluar dari Rumah Putih untuk sesi bergambar di hadapan gereja bersejarah yang musnah akibat terbakar.

Trump mengarahkan kepada pemimpin tempatan untuk berdepan penunjuk perasaan dengan kekejaman polis, mengatakan kepada pihak berkuasa untuk menguasai jalan-jalan dan tidak menyesal dengan menempatkan pasukan keselamatan.

Malah Trump juga mengancam akan menggunakan Undang-undang Pemberontakan yang jarang digunakan untuk mengerahkan angkatan bersenjata di AS. – AFP

See author's posts


Pelaksanaan program manfaatkan penduduk

SARIKEI: Program Pembangunan dan Pendidikan Komuniti di Kampung Seberang yang dianjurkan oleh Majlis Daerah Sarikei (MDS) memanfaatkan para penduduk setempat, kata Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh.

Menurut beliau, memlalui program sebegini, penduduk tempatan dapat memperoleh pelbagai informasi berfaedah dari agensi-agensi termasuk badan bukan kerajaan (NGO) yang sememangnya dengan tujuan untuk memperkasakan komuniti setempat terutama sekali dalam situasi kini sedang menghadapi wabak pandemik Covid-19.

“Kerajaan kini dalam usaha memperkasakan rakyat dengan segala informasi yang perlu agar kita dapat sama-sama meratakan kembali lengkungan jangkitan Covid-19 kali ini dan sekali gus membendung daripada wabak ini menular di dalam komuniti kita seperti slogan yang selalu disebut kita iaitu #kitajagakita.

“Selain informasi berkenaan Covid-19 daripada Pejabat Kesihatan Bahagian Sarikei, saya percaya bahawa peserta program ini juga telah dimanfaatkan dengan pelbagai informasi lain daripada agensi-agensi kerajaan terutamanya berkenaan kebersihan dan kesihatan awam oleh Majlis Daerah Sarikei, bahaya jangkitan penyakit berjangkit seperti rabies oleh Pejabat Veterinar Bahagian Sarikei, hak-hak kepenggunaan oleh Kementerian Perdagangan Dalam Negeri dan Hal Ehwal Pengguna (KPDNHEP) Cawangan Sarikei, gejala-gejala sosial seperti penyalahgunaan dadah dan substance oleh Agensi Antidadah Kebangsaan (AADK) Negeri Sarawak Daerah Sarikei, keselamatan kebakaran oleh Jabatan Bomba dan Penyelamat Malaysia (JBPM) Sarikei serta keselamatan dan prosedur operasi standard (SOP) penguatkuasaan Perintah Kawalan Pergerakan (PKP) oleh Polis Diraja Malaysia (PDRM),” katanya.

Beliau berkata demikian pada Majlis Penutupan Program Pembangunan dan Pendidikan Komuniti di Kampung Seberang di Dewan Perpaduan Kampung Seberang, petang kelmarin.

Tambahnya, di samping itu, agensi-agensi terlibat juga telah mengadakan pameran berkaitan dengan perkhidmatan agensi masing-masing untuk mendekatkan lagi perkhidmatan kerajaan kepada masyarakat.

“Syabas dan tahniah diucapkan kepada keseluruhan Jawatankuasa Penganjuran Program Pembangunan dan Pendidikan Komuniti di Kampung Seberang di atas kejayaan penganjuran program ini.

“Diharapkan agar usaha MDS ini tidak sia-sia dan segala pengetahuan yang telah dikongsikan dapat dimanfaatkan oleh para peserta,” ujarnya.

Dalam pada itu, katanya, pemimpin di peringkat akar umbi perlu memainkan peranan dengan lebih proaktif dalam menyampaikan dasar serta perancangan yang dibuat oleh kerajaan kepada rakyat di kawasan masing-masing.

“Oleh itu, inilah tujuan pelbagai program dianjurkan oleh kerajaan supaya maklumat yang disampaikan oleh agensi-agensi kerajaan dapat dikongsikan oleh pemimpin peringkat akar umbi kepada rakyat,” katanya lagi.

Pelbagai aktiviti turut diadakan sepanjang program berlangsung dari pagi hingga petang kelmarin.

Antaranya ceramah dari agensi-agensi kerajaan serta pertandingan mewarna kategori veteran dan kategori ahli MDS.

Turut hadir, Timbalan Pengerusi MDS merangkap Pengerusi Jawatankuasa Pengelola Program Pembangunan dan Pendidikan Komuniti Kampung Seberang, Kaunselor Misiah Abu Seman, Setiausaha MDS, Sait Enggang dan Temenggong Bahagian Sarikei, Awangku Ibrahim Awangku Hosain.

Oleh Earl Anek

See author's posts


Rakyat harus kekal peka bahana Covid-19

KUCHING: Sarawak mencatatkan satu kes Covid-19 semalam, sekali gus menamatkan sembilan hari ketiadaan kes baharu, kata Datuk Amar Douglas Uggah Embas.

Pengerusi Jawatankuasa Pengurusan Bencana Negeri (JPBNS) yang juga Timbalan Ketua Menteri itu mendedahkan kes terbaharu itu di Sibu merupakan kes import yang baharu pulang dari Singapura.

Menurutnya kes menjalani kuarantin dan saringan didapati positif semalam.

“Ia menjadikan kita mempunyai kes baharu tetapi kes import.  Setakat ini kita tidak mempunyai kes positif tempatan,” katanya ketika ditemui pemberita selepas menyempurnakan Hari Integriti Kementerian Pemodenan Pertanian, Tanah Asli dan Pembangunan Wilayah Sarawak di sebuah hotel terkemuka semalam.

Uggah menyatakan walaupun tiada kes tempatan dilaporkan beliau merayu agar rakyat Sarawak kekal peka dan mengambil berat bahana pandemik Covid-19 ini.

“Walaupun lekukan kota sudah kembali kelihatan rata, jangan terlalu leka. Kekalkan amalan penjarakan fizikal, patuhi prosedur operasi standard (SOP) dan sentiasa memakai pelitup muka dan pastikan ia sentiasa menutup hidung anda,” tegasnya sambil mengingati kebersihan harus sentiasa dipelihara.

Dalam pada itu, Uggah akui Sarawak kini sangat berdisiplindi dalam menangani penularan pandemik Covid-19 namun beliau tetap mengingatkan rakyat bahawa Sarawak belum menang melawan Covid-19.

“Kita telah memberi kelonggaran dari segi membenarkan pekerja Indonesia seperti pembantu rumah memasuki negeri ini dengan pematuhan SOP,” ujarnya.

Terkini kata Uggah, JPBNS telah memohon kepada Majlis Keselamatan Negara (MKN) untuk membenarkan pekerja Indonesia dari kategori kerja lain memasuki Sarawak.

“Kita akan menetapkan pematihan SOP di mana semua warga asing yang memasuki negeri ini menjalani kuarantin 14 hari sebelum dibebaskan kepada majikan. Majikan juga harus membiayai dan menyediakan pengangkutan dari sempadan hingga ke pusat kuarantin,” jelasnya kos saringan dan swab juga ditanggung pihak majikan.

Kebenaran warga Indonesia memasuki negeri ini kata Uggah, perlu diringi dengan pematuhan SOP berikutan sebelum ini apabila Sarawak menutup sempadan tetapi rakyat jiran itu memasuki Sarawak melalui jalan tikus.

Tegas Uggah, kemasukan mereka secara haram itu mengakibatkan Sarawak tidak mampu mengawal penularan pandemik itu.

“Kita tidak dapat mengkuarantinkan mereka kerana mereka masuk secara bersembunyi. Maka dengan itu kita sedikit fleksibel,” jelasnya JPBNS kini sedang menanti jawapan Putrajaya berhubung permohonan kemasukan warga Indonesia kelas kerja lain.

Uggah berharap mendapat maklum balas posiif dari pihak Kerajaan Persekutuan dalam beberapa hari lagi.

Pertambahan kes terbaharu semalam menjadikan Sarawak mempunyai 700 kes positif.

Oleh Diyana Samsuddin

See author's posts


Lebuh Raya Pesisir Utara Pacu perdagangan, pelaburan BIMP-EAGA

KUCHING: Projek Lebuhraya Pesisir Utara yang menghubungkan Limbang dengan Lawas akan memacu lebih banyak perdagangan dan pelaburan dalam Kawasan Pertumbuhan Asean Timur Brunei-Indonesia- Malaysia dan Filipina (BIMP-EAGA).

Timbalan Ketua Menteri, Datuk Amar Awang Tengah Ali Hasan memberitahu, lebuh raya itu akan menyediakan jaringan jalan raya yang penting bagi sektor pengangkutan dan logistik di rantau ini.

“Ia terletak strategik berhampiran dengan Brunei, Sabah dan Indonesia.

“Dengan jalan raya ini, ini membolehkan kita memajukan perdagangan dan pelaburan BIMP-EAGA yang lebih besar bagi membawa kemakmuran ekonomi yang luar biasa ke rantau ini,” katanya.

Beliau berkata demikian pada Majlis Makmal Penilaian Nilai untuk Lebuh Raya Pesisir Utara di Pusat Konvensyen Penview (PCC), semalam.

Tambahnya, penempatan semula ibu kota Indonesia dari Jakarta ke Kalimantan akan membawa kesan besar terutamanya terhadap perdagangan rentas sempadan yang melibatkan Sarawak.

“Lebuh raya ini juga dapat meningkatkan hubungan dengan perkembangan baharu industri minyak dan gas di Limbang yang masih dalam kajian dan cadangan kilang minyak di Lawas,” ujarnya.

Menteri Pembangunan Bandar dan Sumber Asli Kedua itu mengatakan, projek Lebuhraya Pesisir Utara tersebut menganjur sepanjang 86 kilometer.

“Projek ini akan membantu memacu industri pertanian dan pelancongan di rantau ini setelah siap nanti dan disatukan dengan ‘Sarawak Link Road’ bagi meningkatkan hubungan jalan raya dan udara.

“Hasil pertanian dari pedalaman di rantau ini akan dapat diangkut ke pusat bandar sebelum diangkut melalui udara untuk pasaran ke negara lain,” jelasnya

Oleh Nur Ain Otsman

See author's posts


Terokai ekonomi dunia Islam

KUCHING: Ekonomi dunia Islam yang semakin berkembang, berpotensi untuk diterokai dengan mengadakan kerjasama strategik.

Timbalan Premier Sarawak Datuk Amar Awang Tengah Ali Hasan, berkata berdasarkan Laporan Ekonomi Islam Global (2020), 1.9 bilion umat Islam membelanjakan lebih AS$2.02 trilion merentasi begitu banyak sektor ekonomi, diterajui sektor makanan halal, fesyen, media dan pengembaraan.

“Aset kewangan Islam sahaja dianggarkan kira-kira AS$2.88 trilion pada 2019. Peluang ini semakin berkembang apabila umat Islam dijangka membelanjakan $2.4 trilion menjelang 2024,” katanya pada forum sulung Perniagaan Muslim Global 2022 di sini hari ini.

Forum sulung Perniagaan Muslim Global 2022 itu bertujuan mewujudkan kerjasama dan perkongsian lebih kukuh dalam kalangan masyarakat Islam yang lebih luas ke arah pembangunan mampan dan amalan hijau.

Ia dianjurkan bersama Institut Strategik KSI untuk Asia Pasifik, Dewan Perniagaan, Industri dan Pertanian Islam (ICCIA), Global One UK dan Kelab Ekonomi Kuala Lumpur.

Awang Tengah berkata, untuk menerokai ekonomi Islam global, kerjasama lebih kukuh dan perkongsian strategik dalam kalangan negara Islam dan komuniti perniagaan global, penting untuk memastikan pemulihan ekonomi dunia yang mampan.

Katanya, forum itu sememangnya relevan kerana dunia semakin pulih selepas pandemik Covid-19 untuk memberi ruang kepada ekonomi yang lebih berdaya tahan melalui amalan mampan.

Beliau berkata, pandemik Covid-19 telah menjejaskan ekonomi seluruh dunia serta membawa banyak cabaran kepada ekonomi dunia seperti gangguan dalam rantaian bekalan global, isu keselamatan makanan dan penutupan sempadan.

Awang Tengah berkata, Sarawak diberkati dengan sumber semula jadi seperti flora dan fauna, serta tanah yang boleh diusahakan untuk pertanian selain sungai berpotensi besar untuk menjana kuasa hidroelektrik.

“Sarawak juga mempunyai simpanan petroleum dan gas asli yang besar. Kami memegang kira-kira 29 peratus rizab minyak dan kira-kira 56 peratus rizab gas asli di Malaysia. Di samping itu, deposit mineral kami yang besar seperti tanah liat kaolin, pasir silika masih belum ditoreh sepenuhnya.

“Kami mempunyai penduduk kira-kira 2.8 juta orang, terdiri daripada kumpulan umur bekerja yang muda, berbakat dan produktif untuk menyokong agenda pembangunan sosioekonomi kami,” katanya.

See author's posts


Kedah yakin mara

KEKALAHAN 1-2 yang dialami Kedah kepada Pahang pada aksi Liga Super sebelum ini menjadi pengajaran berguna untuk skuad Lang Merah, sebelum menghadapi lawan sama pada pusingan pertama Piala Malaysia di laman sendiri hari ini.

Ketua pasukan Kedah Baddrol Bakhtiar, menyifatkan kekalahan berkenaan sebagai peluang untuk rakan sepasukan memperbaiki kesilapan masing-masing, sebelum melayan kunjungan skuad Tok Gajah di Stadium Darul Aman, Alor Setar.

“Tiada tekanan sebenarnya kepada Kedah dan harapan saya pasukan dapat kekalkan momentum seperti aksi kami sebelum-sebelum ini, walaupun berdepan Pahang benar-benar mengingatkan aksi di separuh akhir (Piala Malaysia) pada musim lepas,” jelas Baddrol dalam kenyataan dikeluarkan Liga Bola Sepak Malaysia (MFL) di Kuala Lumpur, semalam.

“Satu lagi harapan saya tiada mana-mana pemain mengalami sebarang kecederaan dan sempat pulih sebelum turun dengan Pahang, kerana kami memerlukan semua pemain terbaik yang dimiliki pasukan,” jelas pemain kelahiran Sungai Petani itu.

Pada aksi Liga Super 26 September lalu di Stadium Darul Makmur, Kedah terlebih dahulu berada di depan menerusi gol Tchetche Kipre pada minit ke-15, sebelum Pahang meraih kemenangan menerusi jaringan memenangi Adam Reed pada minit ke-41 serta Nik Sharif Haseefy (minit 46).

Dalam pada itu, Baddrol berpandangan pasukan Kedah mampu mara lebih jauh pada saingan Piala Malaysia kali ini, walaupun pernah dibelenggu beberapa masalah sebelum ini termasuk isu tunggakan gaji.

Pemenang perlawanan Kedah dan Pahang, bakal berentap sama ada dengan juara 33 kali Piala Malaysia Selangor atau Melaka, pada aksi suku akhir yang dijadualkan berlangsung pada 12 dan 13 November ini.

Perlawanan pusingan pertama di antara Selangor dan Melaka bakal diadakan di Stadium Hang Jebat, Melaka pada Ahad ini.-Bernama

• KEMPEN LIGA MALAYSIA

See author's posts


Tadika Kemas Batu Kitang perlu perhatian￼

CONNIE CHIENG

KUCHING: Ahli Dewan Undangan Negeri (ADUN) Batu Kitang, Lo Khere Chiang maju pihak Kerajaan Persekutuan melihat sendiri keadaan Taman Asuhan Kanak-Kanak (Tadika) Jabatan Kemajuan Masyarakat (Kemas) di Batu Kitang yang memerlukan bantuan.

Beliau memaklumkan bahawa tapak Tadika itu milik Kerajaan Persekutuan tetapi penyelenggaraan sekolah diserahkan kepada kerajaan Sarawak, manakala pendidikan pula di bawah Kerajaan Persekutuan.

“Pihak sekolah sedang membina gazebo, tempat menunggu bagi ibu bapa apabila mengambil anak, pada masa sama mengecat semula pagar sekolah.

“Kerajaan Persekutuan mendapat banyak manfaat daripada minyak dan gas Sarawak tetapi memberikan kembali lina peratus daripada cukai jualan sahaja,” katanya.

Lo berkata sedemikian pada  majlis penyerahan Program Transformasi Luar Bandar (RTP) di Tadika Kemas Kampung Tematu di sini semalam.

Beliau berkata, sebab itulah dalam Pilihan Raya Umum ke-15 (PRU-15) ini, rakyat perlu memastikan mereka mengundi calon Gabungan Parti Sarawak (GPS) untuk menang semua 31 kerusi supaya suara lantang mewakili rakyat di  Parlimen.

“Kita mempunyai 31 kerusi dan Sabah 25 kerusi dan jika kita bergabung dan menang semua, kita boleh menuntut kembali autonomi pendidikan dan kesihatan, “ katanya.

Beliau berkata, rakyat Sarawak mesti bijak dan bersatu hati jika mahu menuntut sesuatu dari Kerajaan Persekutuan.

Katanya, dengan kemenangan besar, rakyat boleh menyuarakan keluhan dan menuntut apa yang termaktub di bawah Perjanjian Malaysia 1963 (MA63) dan juga boleh meminta cukai jualan sebanyak 15 peratus.

Projek RTP itu menelan belanja sebanyak RM30,000 yang akan siap dalam tempoh tiga bulan.

Lo turut menyaksikan penyerahan projek dari Majlis Perbandaran Padawan (MPP) kepada kontraktor yang dilantik untuk menyiapkan projek berkenaan.

See author's posts


Ketua FA Itali ‘bimbang’

PRESIDEN Persekutuan Bolasepak Itali (FIGC), Gabriele Gravina semalam bekata dia “bimbang” tentang musim depan, dengan mengatakan bahawa protokol semasa Covid-19 mustahil untuk dilaksanakan dalam jangka masa panjang.

“Saya sangat, sangat bimbang musim depan,” kata Gravina kepada stesen radio Itali, Rai Gr Parlamento.

“Pasukan mesti memulakan persiapan tidak lama lagi dan kami sangat terlambat dalam mengetahui prosedur baru yang harus diikuti.

“Kami tidak tahu berapa lama keadaan darurat ini akan diperpanjang.”

Bola sepak profesional kembali di Itali pada 20 Jun setelah ‘lockdown’ tiga bulan,  dengan perlawanan dimainkan dalam stadium kosong tanpa penonton di tengah-tengah protokol dan ujian yang ketat.

Juventus dinobatkan sebagai juara Serie A untuk musim kesembilan berturut-turut pada hari Ahad dengan baki dua perlawanan lagi setelah menewaskan Sampdoria. Kempen semasa berakhir pada 2 Ogos.

“Protokol (semasa) ini harus mempertimbangkan perkembangan wabak di negara kita,” kata Gravina.

“Kita harus terus memperhitungkannya, tetapi kita juga harus realistik – kita telah menerapkannya dalam keadaan darurat untuk jangka waktu yang sangat singkat, tetapi terus menerapkannya hingga akhir musim sukan berikutnya, dengan ujian setiap empat hari, adalah mustahil.

“Ini adalah kekerasan fizikal terhadap pemain. Kita perlu mencari jalan keluar lain.

“Kami sedang menunggu berita daripada (kerajaan) Jawatankuasa Teknikal Ilmiah untuk memahami apa protokol baru yang akan berlaku.

“Kami juga komited untuk memulakan semula bola sepak amatur dan dalam hal ini saya berkata bahawa kami belum tahu bagaimana dan bila untuk memulakan semua pertandingan.”

Itali adalah negara Eropah pertama yang melaksanakan ;lockdown’ akibat wabak Covid-19 yang telah mengorbankan lebih daripada 35,000 orang di negara itu. – AFP

See author's posts


Dalang serangan kelab malam di Turki dipenjara

ISTANBUL: Sebuah mahkamah di Turki telah menjatuhkan 40 hukuman penjara seumur hidup dan ditambah dengan lebih 1,300 tahun penjara ke atas lelaki bersenjata yang terbabit dalam serangan Tahun Baru 2017 di sebuah kelab malam di Istanbul, mengorbankan 39 nyawa, lapor Agensi Anadolu.

Mahkamah itu menjatuhkan hukuman terhadap warga Uzbekistan Abdulkadir Masharipov kerana melanggar Perlembagaan dan menyebabkan kematian 39 orang, termasuk seorang pegawai polis.

Masharipov juga dijatuhi hukuman penjara 1,368 tahun kerana cubaan membunuh 79 orang dan melanggar undang-undang senjata api.

Di samping itu, Ilyas Mamasaripov yang berdepan tuduhan sebagai antara perancang serangan pengganas dan membantu Masharipov, dijatuhi hukuman penjara 1,432 tahun kerana bersubahat.

Tertuduh melepaskan tembakan ke arah pengunjung pesta malam Tahun Baru di kelab malam Reina di daerah Ortakoy, Istanbul pada awal 1 Januari 2017.

Mereka yang terkorban itu termasuk 27 warga asing dan 79 lagi cedera.Masharipov, 34, ditahan di kawasan perumahan di Esenyurt selepas diburu selama 17 hari.

Sementara itu di Bangkok, dua aktivis Thailand yang ditahan kerana melanggar peraturan ikat jamin bulan lalu, dibebaskan selepas polis memaklumkan kepada mahkamah, polis tidak mempunyai alasan kukuh untuk terus menahan mereka.

Peguam hak asasi manusia, Anon Nampa, 35, dan aktivis pelajar Panupong Jadnok, 24, dibebaskan pada Isnin petang selepas lima hari ditahan di Penjara Reman Bangkok.

Mahkamah Jenayah Bangkok berkata polis memberitahu mahkamah untuk membatalkan perintah tahanan selepas siasatan lanjut dijalankan.“Tidak ada lagi keperluan untuk terus menahan mereka,” kata mahkamah dalam satu kenyataan.

Anon dan Panupong menyertai tunjuk perasaan antikerajaan yang dipimpin oleh pelajar, diadakan hampir setiap hari sejak 18 Julai, mereka menuntut pembubaran parlimen, menghentikan gangguan terhadap pengkritik kerajaan dan meminda semula perlembagaan.

Mereka dihantar ke Penjara Reman Bangkok pada Khamis lalu selepas mahkamah mendapati kedua-duanya melanggar syarat pembebasan mereka.

Pasangan itu antara puluhan penunjuk perasaan antikerajaan, termasuk pemimpin pelajar, didakwa kerana menghasut dan melanggar peraturan perhimpunan awam.

Dalam satu mesej di Facebooknya selepas dibebaskan, Anon berkata mereka akan meneruskan perjuangan dan merancang menyertai protes kumpulan pelajar pada 19 September.

Minggu lalu, Amnesty International menggesa anggota dan penyokongnya di seluruh dunia menulis surat kepada Perdana Menteri Thailand, Jeneral Prayuth Chan o-cha, untuk menggugurkan dakwaan terhadap 31 penunjuk perasaan yang mengadakan bantahan di Monumen Demokrasi Bangkok, 18 Julai lalu.

Pertubuhan hak asasi yang berpusat di London itu juga mendesak pihak berkuasa tidak menghalang orang ramai mengambil bahagian dalam perhimpunan awam untuk mengkritik kerajaan.Kempen itu akan berterusan sehingga 21 Oktober.

Semalam, Kementerian Luar dan Polis Diraja Thailand mengeluarkan kenyataan menafikan dakwaan kumpulan hak asasi itu yang mengatakan pihak berkuasa menyekat kebebasan bersuara rakyat, lapor Bangkok Post.-Bernama

See author's posts


Cabaran getir seterusnya menanti Anwar

SETELAH berjaya mengangkat sumpah sebagai Perdana Menteri kesepuluh dan membentuk Kabinet, Datuk Seri Anwar Ibrahim masih berdepan pelbagai cabaran untuk menentukan ‘survival’ politiknya.

Cabaran pertamanya ialah apabila Dewan Rakyat mula bersidang Isnin depan.

Agenda pertama sidang itu ialah memilih Speaker baharu bagi menggantikan Tan Sri Azhar Azizan Harun. Sekiranya ada satu nama sahaja dicalonkan, maka pemilihan tidak perlu dilakukan. Sebaliknya, jika dua atau lebih nama dicalonkan, maka pengundian dilakukan dalam kalangan 222 Ahli Parlimen.

Di sinilah bermulanya cabaran untuk Anwar, sama ada calon yang dicadangkan parti pemerintah mendapat sokongan majoriti, iaitu serupa seperti sokongan untuk Kerajaan Perpaduan.

Perikatan Nasional (PN) pimpinan Tan Sri Muhyiddin Yasin dengan jumlah 74 kerusi Parlimen dikatakan turut menghantar calon untuk jawatan Speaker. Ini disahkan oleh Ahli Majlis Kerja Tertinggi (MKT) Parti Pribumi Bersatu Malaysia (BERSATU), Datuk Mohd Rashid Hasnon.

Pakatan Harapan (PH) pimpinan Anwar juga menghantar calon iaitu bekas Ahli Parlimen Sungai Petani, Datuk Johari Abdul. Ini disahkan sendiri oleh Johari yang menyatakan nama beliau memang ada dalam senarai calon yang dikemukakan partinya seperti dilaporkan media

Laporan media sebelum ini menyebut dua nama lain kemungkinan untuk jawatan Speaker iaitu bekas Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar dan Tan Sri Mohammad Ariff Md Yusof yang pernah menjadi Speaker ketika pemerintahan PH sebelum ini.

Berdasarkan notis yang dikeluarkan oleh Setiausaha Dewan Rakyat, Nizam Mydin Bacha Mydin kepada ahli-ahli Parlimen Khamis lalu, pemilihan Yang Dipertua itu akan diadakan pada hari pertama persidangan, sebelum diikuti sesi mengangkat sumpah ahli-ahli Dewan Rakyat.

Undi percaya

Cabaran kedua Anwar selepas itu, ialah usul undi percaya terhadapnya. Anwar pada sidang media pertamanya selepas mengangkat sumpah menegaskan akan membentangkan usul undi percaya bagi membuktikan keabsahannya sebagai Perdana Menteri ke-10. Beliau yang juga Pengerusi PH berkata, langkah itu penting bagi membuktikan keabsahan beliau dari segi persepsi politik, selain penafsiran dalam Perlembagaan Persekutuan.

Undi percaya ini penting kerana masih ada pihak mempertikaikan keabsahan Anwar memegang jawatan tersebut. Perkara itu berlaku apabila Muhyiddin Yassin menegaskan bahawa, Anwar wajar mengemukakan bukti, yang beliau mempunyai sokongan majoriti Ahli Dewan Rakyat untuk menjawat jawatan Perdana Menteri.

Di situlah angka akan menjelma. Ia bukan lagi ‘The Mathematical Theory of Politics’ seperti sebelum ini, tapi realiti.

Untuk rekod, PH mempunyai 82 kerusi, PN 74 kerusi, Barisan Nasional (BN) 30, Gabungan Parti Sarawak (GPS) 23, Gabungan Rakyat Sabah (GRS) enam, Parti Warisan Sabah (Warisan) tiga, Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing satu kerusi.

Jika Anwar terbukti mempunyai sokongan majoriti, maka ia akan meningkatkan keyakinan rakyat terhadap keabsahannya memegang jawatan berkenaan.

Anwar sepatutnya tidak perlu melaksanakan undi percaya itu kerana pembentukan kerajaan sudah pun dilakukan. Tetapi beliau sendiri mahu melakukannya bagi memastikan bahawa beliau benar-benar dapat majoriti.

Kedua-dua persoalan itu akan terungkai apabila Dewan Rakyat bersidang Isnin dan Selasa depan.

Cabaran seterusnya ialah pembentangan Bajet 2023 tetapi tidak pasti bila tarikh. Kelulusannya juga memerlukan sokongan majoriti Ahli Parlimen. Sebelum ini, Anwar pernah menyatakan untuk membentang bajet mini terlebih dahulu untuk emolumen bagi membolehkan gaji penjawat awam diluluskan.

Kemudian muncul cabaran di luar lingkungan Anwar iaitu Perhimpunan Agung UMNO pada 11 hingga 14 Januari depan. Tumpuan sudah semestinya pada pemilihan parti itu.

Apakah Datuk Seri Ahmad Zahid Hamidi akan dicabar untuk jawatan Presiden UMNO? Umum tahu, sokongan kuat untuk Anwar bagi jawatan Perdana Menteri adalah daripada Ahmad Zahid selaku Pengerusi BN, yang membawa bersamanya 30 kerusi Parlimen.

Isu UMNO

Tanpa Ahmad Zahid mengetuai UMNO dan BN, senario sokongan terhadap Anwar dan PH itu mungkin berubah? Kerana sokongan kuat itu juga, Ahmad Zahid dilantik sebagai Timbalan Perdana Menteri.

Sebab itulah pemilihan dalam UMNO kali ini menarik perhatian apatah lagi kekalahan besar BN dalam Pilihan Raya Umum ke-15 (PRU-15) baru-baru ini menyebabkan ramai ahli BN menuding jari ke arah Ahmad Zahid. Selaku Pengerusi BN, beliau dianggap gagal mengemudi pakatan itu, selain didakwa menjadi punca kekalahan terburuk BN pada PRU-15.

BN cuma menang 30 kerusi pada PRU-15 termasuk 26 kerusi UMNO dan baki empat kerusi lagi milik MCA (2), MIC (1) dan Parti Bersatu Rakyat Sabah (PBRS) satu kerusi. Pada PRU-14 2018, kerusi dimenangi BN mula merosot kepada hanya 79 berbanding 133 pada PRU-13 dan jumlah itu terus berkurangan apabila berlaku ‘lompat parti’ kebanyakannya menyertai BERSATU. UMNO hanya memiliki 38 kerusi sebelum Parlimen dibubar baru-baru dan hanya mampu menang 26 kerusi pada PRU-15 lalu.

Lantaran itu, ramai dalam kalangan pemimpin UMNO, parti komponen BN, yang tidak lagi ‘sekepala’ dengan Ahmad Zahid, seterusnya menggesa beliau untuk meletak jawatan sebagai Presiden UMNO.

Laporan media baru-baru ini menyebut, sekurang-kurangnya tiga nama kemungkinan mencabar Zahid untuk jawatan Presiden UMNO.

Mereka ialah bekas Perdana Menteri, Datuk Seri Ismail Sabri Yaakob yang juga salah seorang daripada tiga Naib Presiden UMNO, bekas Ketua Pemuda UMNO, Khairy Jamaluddin dan Bendahari Agung BN, Datuk Seri Hishammuddin Tun Hussein.

Sebelum ini, Khairy yang juga bekas Menteri Kesihatan memberi sokongan penuh kepada Ismail Sabri untuk menggantikan tempat Ahmad Zahid.

Semua itu belum mengambil kira kes rasuah Ahmad Zahid membabitkan dana Yayasan Akalbudi (YAB) yang bakal bersambung semula di mahkamah mulai 16 Januari depan.

Kemudian, ujian seterusnya ialah pilihan raya negeri (PRN) di enam negeri iaitu di Pulau Pinang, Selangor, Negeri Sembilan, Kedah, Kelantan dan Terengganu.

Perikatan Nasional menganggap kemenangan calon mereka di Parlimen Padang Serai dan kekalahan tipis di DUN Tioman baru-baru ini sebagai bukti rakyat tidak meyakini kerajaan campuran Pakatan Harapan dan Barisan Nasional ketika ini. Menurut Muhyiddin Yassin, PN akan mencuba sedaya upaya untuk mencatatkan kejayaan di enam-enam negeri itu untuk menumbangkan kerajaan perpaduan Anwar.

Sama-sama kita tunggu dan lihat perkembangan seterusnya.

* Penulis adalah Penasihat Editorial Eksekutif Utusan Sarawak

See author's posts


Ketua Polis Negara kunjungi Tun Abdullah

KUALA LUMPUR: Selepas kira-kira tiga bulan tersebarnya berita palsu mengenai kematian Tun Abdullah Ahmad Badawi, Ketua Polis Negara Tan Sri Abdul Hamid Bador semalam mengunjungi bekas perdana menteri itu, bagi memaklumkan status siasatan kes berkenaan.

Abdul Hamid meluangkan masa kira-kira sejam bertemu dan bertanya khabar kepada Abdullah serta isterinya Tun Jeanne Abdullah, di kediaman mereka di sini.

Ketika ditemui Bernama selepas itu, Abdul Hamid berkata, beliau mengambil tanggungjawab untuk hadir sendiri menemui Abdullah yang lebih dikenali sebagai Pak Lah, bagi memaklumkan mengenai siasatan kes itu.

Jelasnya, dua individu termasuk penulis artikel telah dipanggil bagi memberi keterangan berhubung penularan berita berkenaan.

“Pihak saya telah melakukan siasatan dan daripada siasatan tersebut, kita dapati apa yang ditulis tidak mempunyai niat tidak baik…salah komunikasi, tersilap.

Kita telah mengambil tindakan memanggil penulis artikel tersebut dan semuanya dah tidak ada apa-apa, tiada kes,” katanya.

Katanya, siasatan juga mendapati seorang lagi individu menyebarkan perkara tersebut kerana menyangka ia merupakan berita yang betul, tanpa sebarang niat untuk mengaib dan memalukan sesiapa.

Justeru , Abdul Hamid meminta orang ramai supaya tidak menyebarkan berita tidak sahih,sebaliknya membuat semakan terlebih dahulu dengan pihak bertanggungjawab.

Pada 10 Ogos lalu, Pegawai Khas Abdullah Datuk Jefridin Atan membuat laporan polis di Ibu Pejabat Polis Daerah Putrajaya, berhubung penyebaran berita palsu sebanyak dua kali dalam masa seminggu yang menurutnya tidak boleh dipandang ringan, kerana ia melibatkan hal berkaitan perdana menteri kelima.

Dalam pada itu, Jeanne berkata, kesihatan suami beliau yang bakal menyambut ulang tahun ke-81 pada 26 November ini adalah baik.

“Tun (Abdullah) selalu bersiar-siar di halaman rumah, beliau ‘okay’,” katanya, ringkas.- Bernama

See author's posts


Jang Bukit Saban bangkit tewaskan Hermanos FC

SKUAD Jang Bukit Saban bangkit daripada ketinggalan 2-0 untuk menewaskan Hermanos FC 3-2, sekali gus  mara ke perlawanan akhir Piala Timbalan Premier Sarawak, Datuk Amar Douglas Uggah Embas 2022.

Skuad itu bakal berdepan pasukan Semarang Village United pada final 10 Disember (Sabtu) nanti di Kompleks Sukan Spaoh, jam 3 petang.

Dalam kemenangan yang penuh dramatik di Kompleks Sukan Betong petang semalam, skuad pimpinan Faizul Sulaiman itu terpaksa berhempas pulas untuk menewaskan pasukan dari Saratok itu.

Seawal minit ke-2 perlawanan, Jang BS dikejutkan dengan jaringan menerusi penyerang muda mereka, Yohanis Daniel Kinda sebelum dia melakukan jaringan sekali lagi pada minit ke-17.

Tersentak dengan dua gol awal daripada Hermanos FC itu, Jang Bukit Saban terus menggandakan usaha dengan mencipta peluang untuk memecah kubu Hermanos FC yang dipimpin oleh ketua jurulatihnya, Beritin Empawi yang bertindak cemerlang menepis percubaan berbahaya barisan serangan Jang Bukit Saban.

Memasuki babak kedua, Jang Bukit Saban terpaksa melakukan rombakan pemain dengan strategi diubah lebih kepada menyerang, melihatkan aksi pasukan diketuai kapten Nazreen Ismail itu semakin bertenaga.

Percaturan Faizul Sulaiman itu membuahkan hasil apabila barisan pemain Jang Bukit Saban bangkit dengan tiga gol dalam tempoh lapan minit.

Tiga jaringan tersebut telah dijaringkan oleh Shahidun Yazid minit ke-76, Muhammad Ramadhan Jepridin minit ke-80 dan Affyshahrul Effendi minit ke-84.

Keputusan 3-2 itu kekal sehingga wisel penamat oleh pengadil perlawanan, Jurija Sujaidi.

Ketua jurulatih Jang Bukit Saban, Faizul Sulaiman begitu lega dengan kemenangan itu sekali gus membolehkan pasukan kendaliannya itu berjaya melangkah ke perlawanan akhir.

“Saya tidak menyangka pemain boleh menjaringkan tiga gol dalam tempoh lapan minit terakhir, sekali gus membawa pasukan kita melangkah ke final,” katanya.

Dalam pada itu, skuad Jang Bukit Saban diperkuatkan bekas pemain Sarawak FA dan Kuching City FC iaitu Paul Sambang, Awang Kamaruddin Awang Bohan, Affy Shahrul Affendi, Adam Fahmi dan bekas pemain Piala Presiden Sarawak, Azafarezal Harun.

Oleh ADI SAFARMAN

See author's posts


Kelembutanmu menceriakan lenaku

Bermula sebagai hobi mengisi waktu lapang, kini  bantal kekabu ciptaan Mumycom, anak kelahiran Lundu sudah berjaya mencipta nama di seluruh Sarawak.

Perniagaan yang pada awalnya dilakukan secara kecil-kecilan dengan memenuhi permintaan ahli keluarga dan kenalan rapat, kini semakin berkembang apabila mendapat tempahan dari seluruh negeri ini.

‘Kelembutanmu Menceriakan Lenaku’ sebagai pegangan, Payah Bunsu atau dikenali sebagai Mumycom, 52, bangga apabila produk bantal kekabu ciptaannya mendapat sambutan menggalakkan daripada pelanggan.

“Saya tidak menyangka, bermula dari hobi kini bantal kekabu ciptaan saya dikenali di seluruh Sarawak. Sebelum ini saya juga pernah belajar menjahit dan mula berniaga secara kecil-kecilan pada 2018.

“Idea untuk menjual bantal kekabu mula tercetus apabila saya nampak tiada orang membuat bantal kekabu di Lundu. Sekarang ini permintaan bantal kekabu sangat mengagalakan,” katanya.

Selain menjual bantal kekabu, suri rumah berbangsa Iban ini memberitahu, dia turut menghasilkan  produk berasaskan kain termasuk cadar, selendang, selimut, alas meja, beg dan selimut bayi.

”Kebanyakan pelanggan yang menempah amat menggemari corak berkonsepkan etnik Sarawak

yang dijadikan sebagai corak utama jualan saya.

“Bagaimanapun, saya turut menawarkan corak lain seperti corak kartun dan bunga sesuai permintaan pelanggan,” katanya sambil memberitahu bahawa dia menyiapkan produknya dengan bantuan tujuh mesin.

Menurutnya, dia mampu menghasilkan 100 biji bantal sehari dengan saiz yang berbeza-beza mengikut lapisan umur.

“Saya menjual bantal kekabu pada harga antara RM6 hingga RM50, mengikut saiz,” katanya.

Mengakui dunia keusahawanan tidak semudah yang disangka, dia mendedahkan banyak cabaran yang perlu ditempuhi.

“Cabaran utama dalam menghasilkan produk ini ialah  saya hanya mempunyai dua pekerja. Jadi saya  sibuk mahu sediakan untuk pengeluaran.  Ini memang mencabar. Saya perlu berkerja dari pagi hingga lewat malam,” katanya.

Walaupun terpaksa menempuh pelbagai cabaran, ia bukan halangan untuk dia terus maju kehadapan dalam bidang perniagaan yang diceburinya.

Kekabu mempunyai banyak kelebihan. Sebab itulah, kekabu sangat sesuai dijadikan bahan utama dalam bantal dan tilam.

Ia juga bersifat tidak toksik kerana tidak mengandungi bahan kimia tambahan. Maka kekabu tidak memberikan kesan sampingan yang negatif kepada penggunanya.

Oleh NUR AIN OTSMAN

See author's posts


New York semakin huru-hara

NEW YORK: Protes antipolis berikutan kematian lelaki kulit hitam, George Floyd mencetuskan huru-hara di Brooklyn apabila ratusan penunjuk perasaan cuba mengepung beberapa kawasan presint 88 di Clinton Hill dan membakar sebuah van milik Jabatan Polis New York (NYPD), malam tadi.

Menurut sumber, kira-kira 200 orang dilaporkan ditangkap dalam demonstrasi yang mengganas di Lower Manhattan dan Brooklyn.

Terdahulu, sekurang-kurangnya 3,000 penunjuk perasaan telah berkumpul di Pusat Barclays sebelum pihak polis bertindak melepaskan tembakan gas pemedih mata ketika peserta protes itu mula melemparkan objek ke arah pasukan polis.

Dalam pada itu, Datuk Bandar New York, Bill de Blasio dilaporkan tiba di Pusat Barclayslewat malam tadi sebelum memuat naik status di laman Twitternya yang meminta orang ramai bertenang.

“Kita menghadapi malam yang panjang di Brooklyn. Fokus utama kami adalah untuk meredakan situasi ini dan memastikan orang ramai pulang ke rumah dengan selamat,” ciapnya.

Penunjuk perasaan berhimpun bagi menuntut keadilan terhadap kematian Floyd di Minneapolis yang meninggal dunia pada Isnin lalu selepas seorang anggota polis melutut pada lehernya semasa menangkapnya.

Pegawai polis terbabit, Derek Chauvin, dilaporkan telah ditangkap awal semalam dan didakwa membunuh dan melakukan pembunuhan tanpa niat. –AFP

See author's posts


Polis selamatkan anjing, terima pujian masyarakat

KUALA LUMPUR: Ketangkasan Polis Diraja Malaysia (PDRM) dalam menumpaskan penjenayah memang tidak dapat disangkal lagi, ia terbukti dengan kejayaan yang sering dipaparkan di dada akhbar dan media-media lain.

Namun di balik sosok tubuh anggota pasukan keselamatan yang sentiasa sibuk memastikan keselamatan masyarakat sentiasa terjamin, mereka juga menjadi wira kepada haiwan yang memerlukan.

Semalam tular di media sosial beberapa keping gambar sepasukan anggota polis trafik menyelamatkan anjing di tengah jalan, selepas haiwan itu dilanggar kenderaan di  Shah Alam, dekat sini.

Menerusi hantaran yang telah dimuat naik di Facebook rasmi PDRM, ia memaparkan anggota berkenaan ‘mengepung’ anjing tersebut dengan motosikal peronda, sementara menunggu pasukan perubatan tiba.

Aksi murni mereka kini mendapat maklum balas positif daripada orang ramai yang memuji tindakan itu.

Antaranya, pengguna Facebook Sofi Rosman menyifatkan tindakan itu amat mulia, kerana dalam kesibukan menjalankan tugas hakiki, ia tidak menghalang anggota trafik itu berbakti kepada yang memerlukan.

Bagi pencinta haiwan Brauzelt Elton Usah berkata, tindakan anggota itu membuatnya berasa terharu dan patut dicontohi semua lapisan masyarakat. – Bernama

See author's posts


ITB Berlin 2023: STB, Tischler Reisen AG meterai MoU promosi ekopelancongan

BERLIN: Satu Memorandum Persefahaman (MoU) dimeterai antara  Lembaga Pelancongan Sarawak (STB) dan Tischler Reisen AG pada Pertukaran Pelancongan Antarabangsa (ITB) Berlin 2023 di Pavilion Sarawak.

Pemeteraian MoU pada hari pertama ini sebagai usaha kerjasama untuk meningkatkan keterlihatan Sarawak ke arah menjadi destinasi pilihan di kalangan rakyat Jerman dan pasaran sekitar Eropah.

Sekitar 600 agensi di Jerman, secara luar dan dalam talian bersama agensi pelancongan terbaik akan mencerminkan keindahan di Sarawak.

Menteri Pelancongan, Industri Kreatif dan Seni Persembahan (MTCP) Sarawak, Dato Sri Abdul Karim Rahman Hamzah berkata di ITB Berlin 2023, 7 – 9 Mac, pengunjung boleh mengetahui lebih lanjut mengenai tawaran pelancongan di Sarawak.

“Tawaran pelancongan di Sarawak di Dewan A Pavilion Sarawak, Stand 220A, mempamerkan destinasi yang kaya dengan pelbagai budaya, pengembaraan, alam semula jadi, makanan dan perayaan yang disambut di Sarawak, sudah semestinya berbeza dari tempat lain.

“Kami berbangga kerana rakan kongsi strategik berdiri bersama kami dalam menjadikan Sarawak menonjol di dunia di ITB Berlin tahun ini.

“Kami amat bertuah kerana mendapat sokongan Authentic Borneo Tours, Borneo Adventure, Business Events Sarawak (Sarawak Convention Bureau), CPH Travel Agencies (Sarawak), Greatown Travel, Happy Trails Borneo Tours, Hemisfera Hospitaliti, Paradesa Borneo, Smart Leisure & Travels  dan Tropical Adventure  untuk bekerjasama meningkatkan keterlihatan Sarawak di tapak global,” katanya dalam satu kenyataan.

Sorotan penyertaan hari pertama Sarawak dalam pameran itu ialah pelancaran video destinasi baharunya, ‘Sarawak…Now More Than Ever’ dan persembahan video mengenai produk pengembaraan Sarawak seperti aktiviti berbasikal, pendakian dan gua serta promosi Festival Muzik Hutan Hujan Sedunia  (RWMF) 2023.

Sarawak turut kembali dengan persembahan yang mantap di ITB Berlin 2023 di Pavilion Sarawak, menterampilkan kewujudan Sarawak dalam pasaran Eropah sebagai ekopelancongan terkemuka dan pilihan destinasi di rantau ASEAN.

Untuk rekod, Pavilion Sarawak di Lalaport Bukit Bintang City Centre (BBCC), Kuala Lumpur yang disediakan oleh Kementerian Pembangunan Usahawan dan Koperasi (KUSKOP) bagi mengetengah pemasaran produk Perusahaan Kecil dan Sederhana (SME) Sarawak sebagai pemacu pelancongan ke negeri ini.

See author's posts


Terokai keindahan alam semula jadi Sarawak

KUCHING: Kementerian Pelancongan, Kesenian dan Kebudayaan Sarawak dan Lembaga Pelancongan Sarawak (STB) mengalakkan program seperti mengembara bagi pelancong tempatan dan dari luar negara.

Menteri Pelancongan, Kesenian dan Kebudayaan, Datuk Abdul Karim Rahman Hamzah berkata, kementerian akan bekerjasama dengan Jabatan Hutan Sarawak (JHS) dan majlis tempatan bagi memastikan tempat pengembaraan itu dilengkapi kemudahan asas.

“Tandas yang bersih dan tempat untuk mendaki gunung ataupun masuk ke dalam hutan dibimbing dengan betul kerana kita tidak mahu pelancong mengembara dalam hutan sesat kerana banyak kes pelancong tersesat terutama sekali di Santubong dilaporkan,” katanya.

Apabila pelancong mengembara ke dalam hutan atau mendaki bukit, mereka mesti memaklumkannya kepada renjer yang bertugas, katanya kepada pemberita semasa melawat ke tapak projek di Santubong Archaeological Park di Sungai Jaong, Bongkissam atau Bukit Maras dan Wallace Centre, di sini, semalam.

“Sebagai misalan, pelancong harus memaklumkan renjer bila mereka hendak mengembara, berapa orang dan sebagainya. Tetapi kadang-kadang ada pelancong yang mendaki gunung atau mengembara ke dalam hutan tanpa memberitahu renjer. Di sinilah masalahnya timbul.

“Selain daripada itu, nasihat saya juga kepada mereka yang hendak mendaki gunung pastikan sihat dan berkeupayaan untuk mendaki.

Sehubungan itu, Abdul Karim yang juga Menteri Belia dan Sukan berkata, kementerian memang mengalakkan anak-anak muda ataupun mereka yang berminat dengan alam semulajadi, rimba dan bukit, untuk melancong dalam negeri.

“Mereka akan dapat menghayati keindahan dan khazanah hutan dan bukit,” katanya.

Hadir sama Menteri Muda Hal Ehwal Islam Dan DBKU merangkap Menteri Muda Utiliti Sarawak (Bekalan Air), Datuk Dr Abdul Rahman Junaidi; Setiausaha Tetap Kementerian Pelancongan, Kesenian, Kebudayaan, Belia dan Sukan, Hii Chang Kee; dan Ketua Timbalan Pengarah DBKU, Mohamed Khaidir Abang.

See author's posts


Tiga maut dibadai Taufan Nisarga

MUMBAI: Sekurang-kurangnya tiga orang dilaporkan terbunuh apabila Mumbai yang masih berdepan ancaman Covid-19 dilanda Taufan Nisarga semalam, iaitu ribut pertama membadai pusat kewangan India itu dalam tempoh 70 tahun.

Bandar itu dan kawasan sekitar lazimnya terlindung daripada taufan, dengan kali akhir berdepan bencana seumpama itu adalah pada 1948.

Pihak berkuasa sebelum itu memindahkan sekurang-kurangnya 100,000 penduduk, termasuk pesakit Covid-19 dari kawasan terdedah banjir di negeri Maharashtra dan Gujarat, sebelum kehadiran Nisarga.

Ribut berkenaan memusnahkan bumbung beberapa bangunan, namun tidak sehingga menjejaskan bandar berkenaan.

Media tempatan melaporkan, tiga kematian sekurang-kurangnya dilaporkan berlaku di Maharashtra.

Seorang lelaki maut ditimpa tiang elektrik, manakala seorang lagi lelaki dan wanita terbunuh apabila bumbung rumah mereka diterbangkan angin kencang.

Ribut terbabit turut melanda berhampiran pekan Alibag, kira-kira 100 kilometer dari selatan Mumbai, tengahari semalam.

Ia kemudian melintasi perairan Maharashtra, sebelum kekuatannya berkurangan menjelang petang semalam, kata pakar kaji cuaca.

Ribut itu membawa bersama hujan lebat dan angin kencang, dengan kelajuan mencecah sehingga 110 kilometer sejam (km/j). – AFP

See author's posts


JBPM laksana operasi sanitasi

SHEILA ZAIDI

KUCHING: Jabatan Bomba dan Penyelamat Malaysia (JBPM)
Sarawak melaksanakan operasi sanitasi di tempat awam berdasarkan senarai yang
dikeluarkan oleh Kementerian Kesihatan Malaysia (KKM) dan pihak berkuasa
tempatan (PBT).

Pengarah Bomba Sarawak Khirudin Drahman berkata, pihaknya
menempatkan anggota-anggota di kawasan yang telah disahkan positif oleh KKM dan
PBT untuk menjalankan operasi sanitasi ini.

“Namun demikian, kami tidak dapat mendedahkan
lokasi-lokasi yang akan dijalankan dengan operasi ini kerana tidak mahu
mencetuskan panik kepada masyarakat.

“Kami hanya boleh mengumumkan semasa anggota kami sudah
berada di lokasi dan ini dilakukan atas nasihat KKM,” katanya.

Beliau berkata demikian kepada pemberita ketika ditemui
semasa memantau operasi sanitasi awam di kawasan Satok semalam.

Menurut Khirudin, operasi sanitasi ini akan dilakukan
secara berulang di kawasan yang telah disahkan positif.

Bagi sanitasi awam di kawasan tumpuan ramai pula, pihak
bomba akan menjalankan operasi mengikut senarai PBT dan mendapat kerjasama
daripada mereka, jelasnya.

Untuk kawasan seperti di pusat saringan dan pusat
kuarantin, katanya, operasi sanitasi akan dijalankan setiap hari kerana dilihat
sebagai kawasan yang berisiko tinggi.

Bahan-bahan yang digunakan untuk operasi ini pula adalah
disediakan oleh pihak KKM dan bomba hanya bertindak melaksanakan operasi
penyemburan, ujarnya.

Tambah beliau, bagi melaksanakan operasi santiasi awam
ini, semua tujuh zon dan 32 balai bomba seluruh negeri telah dikerahkan untuk
melaksanakan operasi di kawasan masing-masing.

Mengenai keanggotan, Khirudin berkata, semua balai telah
diminta bersedia untuk menjalankan operasi sanitasi awam dan di Kuching sendiri
terdapat empat balai yang boleh membantu menjalankan aktiviti berkenaan.

“Setiap lokasi kita mungkin menggunakan anggota dari
dua balai yang bertugas pada hari berkenaan dan dalam satu pasukan ada tujuh
anggota yang akan kita gabungkan.

“Untuk program sanitasi awam yang dijalankan semalam,
pihak kami melaksanakan operasi di dua lokasi, iaitu satu di Satok yang
mendapat kerjasama daripada Dewan Bandaraya Kuching Utara (DBKU) sementara satu
lagi di Hui Sing Garden yang mendapat kerjasama daripada Majlis Bandaraya
Kuching Selatan (MBKS),” ujarnya.

Beliau turut meminta masyarakat untuk terus memberikan
kerjasama dengan mematuhi arahan Perintah Kawalan Pergerakan (PKP).

Tegasnya, kerajaan sedang berusaha untuk memutuskan
rantai jangkitan Covid-19 namun jika masyarakat sendiri ingkar, usaha ini akan
menjadi sia-sia.

See author's posts


Pekan Marudi bakal berubah wajah

MARUDI : Penyambungan Tebingan sungai ( waterfront) fasa 2 dari Tua Pek Kong Marudi melalui Kampung Dagang, Masjid As-Salam Marudi dan terus ke SK Dato Sharif Hamid satu lagi mercu tanda dan akan mengubah wajah pekan Marudi.

Kos pembinaan projek tersebut sebanyak RM12 juta menyaksikan pekan Marudi pesat membangun di bawah kerajaan Gabungan Pari Sarawak (GPS ) dipimpin Ketua Menteri Datuk Patinggi Abang Johari Tun Openg melalui wakil rakyatnya Datu Dr Penguang anak Manggil.

Dalam sesi dialog diketuai Menteri Muda Kerajaan Tempatan yang juga Ahli Dewan Udnagan Negeri N.76 Marudi Datu Dr Penguan anak Manggil di bangunan Majlis Dewah Marudi, Penguang berkata sesi dialog diadakan bagi mendapat input dan maklumbalas daripada penduduk kampug yang terlibat terutama wakil kampung Dagang dan kampung Narum mengenai rekabentuk dan pelaksanaan projek ini daripada tengingan sungai sedia ada yang masih dalam proses pembinaan.

“Sesi dialog ini penting supaya kita dapat input dan apa jua idea daripada orang tempatan itu sendiri,”katanya kepada Utusan Sarawak.

Katanya penyambungan tebingan sungai tersebut yang telah diluluskan Ketua Menteri dalam lawatan beliau ke Marudi tahun lepas amat bermakna sebab projek ini adalah milik orang tempatan meskipun dibiayai kerajaan.

“Kita mahu orang tempatan itu sendiri mereka bentuk projek ini mengikut selera mereka dan sesi dialaog ini juga amat bermakna sebab dengan berbuat demikian maka kita dapat input daripada penduduk Kampung yang terlibat seperti kampung Dagang dan kampung Narum,’ ujarnya.

Tambahnya, dialog seperti ini sangat penting bagi memastikan projek yang bakal dilaksanakan menepati keperluan penduduk.

Dalam pada itu jelas Penguang selepas dialog ini semua input akan dimasukan dalam skop penyambungan tebingan sungai di mana tender akan dibuka selepas ini.

Katanya kalau ada baki daripada RM12 juta ini akan digunakan untuk menambahbaik reka bentuk sedia ada seperti memasang pasar, menanam pokok dan membuat landaskap yang lain.

Turut hadir pada sesi dialog tersebut pegawai daerah Marudi Mackos Sibong, Pengerusi Majlis Daerah Marudi Kaunselior Edward Mendai, wakil Setiausaha Majlis Daerah Marudi, Ketua-Ketua Jabatan, ahli-ahli majlis, ketua-ketua masyarakat, ketua kaum dan wakil pertubuhan bukan kerajaan (NG0 ).

Oleh Jiku Juguong

See author's posts


Covid-19: Penduduk resah pusat  kuarantin dibuka di Engkelili, Batang Ai

LUBUK ANTU: Penduduk Engkelili dan Batang Ai kini resah dan bimbang setelah
mengetahui bahawa Pusat Khidmat Masyarakat Ahli Dewan Undangan Negeri (ADUN)
Batang Ai dan Rumah Rehat Pejabat Daerah Kecil Engkilili dicadangkan sebagai
lokasi bagi pusat kuarantin wabak pandemik Covid-19.

Ahli Parlimen Lubok Antu, Jugah Muyang berkata, keresahan itu wajar kerana
ramai penduduk merupakan warga tua yang berisiko selain bimbang kerana ramai di
kalangan penduduk golongan berusia.

Katanya, sasyarakat sekitar lokasi memang rapat dan sebelum berlakunya
krisis Covid-19, kawasan sekitar sentiasa penuh dengan pelbagai aktiviti serta
perayaan dan pelbagai mesyuarat di dewan orang ramai.

“Keadaan ini seolah-olah menyalahkan penduduk kawasan tersebut, mereka
dihukum dengan tanpa ada perbincangan dan tidak mengetahui apa sebenarnya
berlaku.

“Kita amat menitikberatkan soal kesihatan, kesejahteraan dan keselamatan
penduduk di kawasan sekitar yang terlibat dan implikasi psikologi kesan dari
pusat kuarantin tesebut amatlah besar,” jelasnya.

Mengulas lanjut, Jugah berkata, penempatan 20 orang orang yang disyaki
(PUI) dan Pesakit di bawah pemerhatian (PUS) di Pusat Khidmat Masyarakat Ahli
Dewan Undangan Negeri Batang Ai telah mendatangkan kegusaran masyarakat rumah
panjang sekitar memandangkan lokasi tersebut adalah laluan utama ke Ulu Sungai
dan kawasan aktiviti penternakan ikan sangkar.

“Seharusnya tindakan menangani bencana wabak pandemik seperti Covid-19
wajar dibawa ke meja rundingan dengan ketua masyarakat, Ahli Dewan Undangan Negeri
dan Ahli Parlimen untuk konsensus bersama supaya keputusan terbaik meliputi
semua pihak yang terlibat dapat dicapai melalui perbincangan.

“Kita harus mendengar suara dari ketua masyarakat yang mewakili suara
rakyat bawahan supaya kita tahu, sedar betapa besarnya keputusan yang dibuat
dan keputusan ini juga melibatkan soal nyawa manusia,” jelasnya.

Beliau turut menggesa keputusan meletakan Pusat Khidmat Masyarakat ADUN
Batang Ai dan Rumah Rehat Pejabat Daerah Kecil Engkilili sebagai lokasi bagi
pusat kuarantin wajar ditarik semua setelah melihat dari sudut kelengkapan
perubatan, jumlah pekerja yang terlibat, kepakaran yang bakal memantau pusat
kuarantin tersebut amatlah sesuatu menyedihkan dan sukar diterima.

“Adalah tidak wajar Lubok Antu yang bebas dari wabak pandemik Covid-19,
tiba-tiba dijadikan tempat kuarantin walhal penduduknya selamat dari wabak
tersebut. Ini seolah-olah kita membawa masuk apa yang kita telah hindari,” tambahnya
lagi.

Jugah menegaskan, mereka juga bijak menilai bahawa kawasan mereka seolah-olah
dijadikan tempat letak ‘bahan buangan’.

“Di sini kita harus melihat nilai-nilai moral kemanusiaan supaya kita lebih
bermuhasabah dalam setiap penelitian membuat perancangan dan keputusan.

“Justeru, saya amat berharap agar keputusan meletakkan Pusat Khidmat
Masyarakat ADUN Batang Ai dan Rumah Rehat Pejabat Daerah Kecil Engkilili
sebagai lokasi bagi pusat kuarantin ditarik semua demi mengekalkan tahap
kesihatan dan kesejahteraan rakyat Lubok Antu yang kini masih bebas daripada
sebarang jangkitan Covid-19,” tambahnya.

Sementara itu, ADUN Engkilili Dr Johnical Rayong berkata beliau telah
menerima banyak maklum balas dari penduduk dan berharap pihak berkuasa yang
berkaitan akan melihat permintaan rakyat.

“Engkilili adalah sebuah daerah yang kecil dan boleh dengan mudah
didedahkan kepada virus ini jika Orang Yang Disyaki (PUI) untuk Covid-19
dikuarantin di pusat tersebut dan sekali positif ia akan sangat
berbahaya,” katanya.

Beliau menambah Engkilili tidak mempunyai kemudahan yang cukup dari segi tenaga
kerja, kepakaran dan peralatan perubatan terkini termasuk topeng muka yang
sangat diperlukan sekarang tidak mencukupi.

“Penduduk di Engkilili dan Lubok Antu masih bebas dari virus ini, dan
mereka telah memberikan yang terbaik untuk mematuhi Perintah Kawalan Pergerakan
(PKP).

“Dan kita mesti bertanggungjawab untuk keselamatan rakyat di Engkilili
termasuk Lubok Antu,” katanya.

See author's posts


MAFI tawar pembiayaan RM5 juta kepada 82 usahawan

TANAH MERAH: Kementerian Pertanian dan Industri Makanan (MAFI) menawarkan pembiayaan sebanyak RM5 juta kepada 82 usahawan di seluruh negara tahun ini menerusi Lembaga Pertubuhan Peladang (LPP), kata Timbalan Menteri Pertanian dan Industri Makanan ll (MAFI) Datuk Che Abdullah Mat Nawi.

Che Abdullah berkata antara saluran kerajaan bagi membantu usahawan ialah Program Tabung Pembangunan Usahaniaga Peladang (TPUP) bagi meningkat dan memantapkan usahawan peladang yang mempunyai jaringan perniagaan dengan LPP.

“Pembiayaan di bawah TPUP antara lain bertujuan meningkatkan bilangan usahawan peladang yang menghasilkan produk memenuhi tahap piawaian tempatan dan boleh memasuki pasaran antarabangsa,” katanya kepada pemberita selepas merasmikan Pusat Jualan Produk Hiliran Ladang, Kampung Tirok, Gual Ipoh di sini, hari ini.

Katanya kementerian melalui LPP sentiasa memberikan khidmat nasihat dan bimbingan kepada usahawan-usahawan peladang untuk lebih berjaya dalam projek yang diusahakan.

“MAFI melalui Lembaga Pertubuhan Peladang, AgroBank dan pelbagai jabatan serta agensi lain di kementerian ini komited dalam memberi bantuan dan kemudahan pinjaman supaya lebih ramai pengusaha terutamanya anak-anak muda menceburi bidang pertanian dan industri makanan.

Tahun ini, MAFI juga telah menerima sebanyak RM50 juta untuk Pakej Rangsangan Ekonomi (PRE) dan RM400 juta untuk PENJANA (Pelan Jana Semula Ekonomi Negara) ,” katanya.

Pada majlis yang sama Che Abdullah berkata usahawan khususnya dalam bidang pertanian dan perladangan perlu lebih berdikari dengan tidak semata-mata mengharapkan bantuan daripada kerajaaan, katanya.

“Usahawan mesti mempunyai kemahuan untuk berdikari kerana ia platfrom untuk mereka berjaya… kerajaan faham bidang pertanian merupakan bidang yang susah, bahaya oleh itu kita sentiasa menyediakan pakej-pakej bantuan kepada usahawan.

Bantuan kerajaan hanya cara untuk mempercepatkan dan membuka jalan untuk membantu usahawan memperolehi kerjayaan selebihnya mereka (usahawan) itu sendiri perlu berdikari dan lebih kreatif,” katanya. – Bernama

See author's posts


S’wak terima bekalan perubatan

CHERYL LAW

KUCHING: Persatuan Kebudayaan dan Pendidikan Asian China (ACEC) dan Universiti China memberi sumbangan bekalan perubatan kepada Sarawak.

Pengarah Eksekutif Bahagian China ACEC, Yang Chengcheng berkata, topeng penutup mulut dan hidung itu adalah sumbangan Persatuan ACEC dan ahli dari China seperti Universiti Perubatan Anhui, Universiti Soochow dan Universiti Petanian China.

Beliau kata, semalam ACEC menghantar surat kepada Menteri Kerajaan Tempatan dan Perumahan, Dato Sri Dr Sim Kui Hian bekenaan inisiatif ACEC yang memohon bantuan Institut Penyelidikan Perubatan Cina dan universiti lain untuk bergabung dan bekerjasama di Sarawak dalam memerangi virus Covid-19 dan membantu Sarawak membina kesihatan awam yang lebih kuat.

“Kali ini, kami hanya memberi sedikit sumbangan tetapi memohon supaya lebih banyak pusat penyelidikan dan institut penyelidikan perubatan tempatan dan profesor terkenal dan doktor untuk datang ke sini,” katanya kepada pemberita selepas majlis penyerahan sumbangan ACEC di sini semalam.

Yang menambah, minggu lepas pasukan perubatan dari China telah melawat Sarawak untuk mewujud kerjasama lebih erat dalam bidang perubatan terutama berkaitan dengan strategi mengekang wabak Covid-19 di negeri ini.

Yang Chengcheng menyerahkan topeng penutup mulut dan hidung kepada Naib Canselor Universiti Malaysia Sarawak (UNIMAS}, Profesor Datuk Dr Mohamad Kadim Suadi pada majlis berkenaan.

See author's posts


Ringgit melonjak tinggi lagi berbanding dolar AS pagi ini, RM4.404

KUALA LUMPUR: Ringgit dibuka tinggi berbanding dolar AS hari ini selepas mata wang Amerika Syarikat (AS) itu merosot berikutan sentimen bank pusat AS yang kurang menyokong kadar faedah tinggi, kata penganalisis.

Pada 9 pagi, unit tempatan meningkat kepada 4.4040/4150 berbanding dolar AS daripada 4.4420/4500 semasa ditutup semalam.

Pengarah Urusan SPI Asset Management Stephen Innes berkata ringgit naik mendadak, mengurangkan bukan sahaja risiko politik tetapi turut didorong oleh kenyataan daripada Pengerusi Rizab Persekutuan AS Jerome Powell mengenai langkah untuk memperlahankan kadar kenaikan kadar faedah mulai bulan ini.

Innes berkata jangkaan pelan China untuk pembukaan semula akan turut memberi rangsangan kepada imbangan perdagangan Malaysia, yang dijangka menyokong mata wang tempatan dalam tempoh terdekat.

“Oleh itu, dijangka lebih banyak langkah susulan berikutan pengeksport terus mengurangkan pegangan AS semasa,” katanya.

Sementara itu, peniaga ActivTrades Dyogenes Rodrigues Diniz berkata data pekerjaan daripada ADP Research Institute bagi November yang lebih rendah daripada jangkaan terus mempengaruhi dolar AS menjelang pengumuman laporan senarai gaji bukan ladang (NFP) AS.

“Daripada angka ADP (127,000 kedudukan ditambah berbanding unjuran 200,000), pasaran membayangkan bahawa data NFP yang akan dikeluarkan pada Jumaat juga dijangka berada di bawah anggaran, yang cenderung menjadi negatif kepada dolar AS,” katanya.

Pada pembukaan, ringgit diniagakan kebanyakannya tinggi berbanding sekumpulan mata wang utama.

Unit tempatan naik berbanding dolar Singapura kepada 3.2447/2533 daripada 3.2487/2551 pada Rabu, meningkat berbanding pound kepada 5.3275/3408 daripada 5.3366/3467 semalam dan mengukuh berbanding euro kepada 4.5960/6075 daripada 4.6010/6098 sebelum ini.

Bagaimanapun, ia merosot berbanding yen Jepun kepada 3.2200/2285 daripada 3.2007/2067 semalam.

– Bernama

See author's posts


Varian Delta menular ke tiga wilayah di China

BEIJING: China melaporkan wabak Covid-19 yang didorong oleh varian Delta di tiga wilayah sebagai kelompok yang terkait dengan penyebaran lapangan terbang timur walaupun terdapat ujian calitan besar-besaran dan usaha vaksinasi semalam.

Jangkitan bermula setelah sembilan pekerja di Lapangan Terbang Nanjing diuji positif pada 20 Julai lalu dan sejak itu menyaksikan 171 kes dikesan di Wilayah Jiangsu, sementara jangkitan telah merebak ke sekurang-kurangnya empat wilayah lain.

Secara geografi, ia merupakan penyebaran terbesar selama beberapa bulan, mencabar usaha penahanan agresif China yang bergantung pada ujian calitan besar-besaran, perintah berkurungan dan pengesan kontak rapat yang meluas.

Covid-19 pertama kali muncul di pusat kota Wuhan, tetapi China memuji keberhasilannya dalam sebahagian besar mengekang pandemik di dalam sempadannya, yang memungkinkan ekonomi pulih.

Wabak baru ini, ditambah dengan kes yang melintasi sempadan ‘berlubang’ dengan Myanmar, mengancam rekod itu.

Pegawai di Jiangsu, Liu Jing memberitahu kerajaan telah mengenakan perintah berkurung terhadap ratusan ribu penduduk.

“Kafe internet, gimnasium, pawagam dan bar karaoke dan juga perpustakaan di Nanjing telah ditutup,” katanya.

Jelasnya, bandar ini telah melakukan ujian calitan semua 9.2 juta penduduk dua kali dan varian Delta yang sangat menular menimbulkan cabaran dalam usaha mengekang penularan Covid-19.

Wilayah barat daya Sichuan melaporkan tiga kes baharu semalam, manakala Beijing melaporkan satu kes yang ditularkan secara tempatan, yang pertama dalam tempoh enam bulan.

Menurut pegawai kesihatan, pesakit yang tinggal di pinggir ibu kota China itu telah terbukti positif setelah kembali dari festival teater di tempat tumpuan pelancong di tengah China.

Dalam pada itu, sebuah hotel mewah di pusat bandar Beijing dikenakan kuncitara setelah media melaporkan kes import ditemui dalam kalangan para tetamu.

Polis dan pekerja yang memakai alat pelindungan peribadi (PPE) dan operasi pembasmi kuman dilakukan di luar Hotel Legendale semalam.

Sebilangan besar pesakit yang positif dalam wabak terbaru itu telah divaksinasi sekali gus menimbulkan kekhuatiran tentang keberkesanan vaksin terhadap varian baharu itu.

China dengan pantas untuk memvaksinasi sekitar 65 peratus daripada 1.5 bilion penduduknya pada akhir tahun ini.

Menurut Suruhanjaya Kesihatan Nasional, China telah memberikan sekitar 1.5 bilion dos vaksin pada Rabu lalu tanpa memberikan perincian mengenai jumlah orang yang diberi vaksin sepenuhnya. -AFP

See author's posts


Nombor telefon, data peribadi kini paling berharga

NOMBOR telefon merupakan data peribadi yang paling berharga ketika ini dan berisiko digunakan olehpihak tidak bertanggungjawab. • Gambar hiasan

PUTRAJAYA: Nombor telefon merupakan data peribadi yang paling berharga ketika ini dan berisiko digunakan oleh pihak tidak bertanggungjawab sama ada untuk mengaut keuntungan atau menganiaya seseorang,kata Pesuruhjaya Perlindungan Data Peribadi Mazmalek Mohamad. Dalam satu taklimat media mengenai data peribadi di sini,beliau menasihatkan rakyat negara ini agar tidak menyertai pelbagai kumpulan WhatsApp yang tidak berfaedah bagi mengelak berlaku perkongsian nombor telefon tanpa disedari.

“Kadang-kadang kita tidak kenal semua ahli kumpulan.Tanpa kita sedari, ada di antara ahli kumpulan secara diam-diam kongsi nombor telefon kita dengan orang lain.

Apabila semua nombor telefon dalam kumpulan itu telah dikongsi dengan ‘scammer’ atau agensi telepemasaran, mereka akan tinggalkan kumpulan WhatsApp dan sertai kumpulan lain pula,” katanya taktik berkenaan memudahkan sindiket penipuan atau telepemasaran memiliki nombor telefon secara mudah.

Menurut Kaji Selidik Pengguna Internet 2020 yang dijalankan Suruhanjaya Komunikasi dan Multimedia Malaysia (MCMC), katanya 98.7 peratus rakyat negara ini memilih aplikasi WhatsApp sebagai medium komunikasi utama.

“Jumlah ini tinggi, kalau semua nombor telefon ini dikongsi dengan mudah, maka ramai rakyat kita terdedah dengan jenayah penipuan,”katanya.

Mazmalek dalam pada itu berkata pindaan Akta Perlindungan Data Peribadi 2010 (Akta 709) dijangka dibentangkan diParlimen pada Oktober ini dan ia kini dalam proses semakan oleh Jabatan Peguam Negara.

Namun, katanya terpulang kepada Menteri Komunikasi dan Multimedia Tan Sri Annuar Musa untuk tarikh yang sesuaiuntuk dibentangkan pindaan itu di Parlimen.

Pada 12 Feb 2020, Kementerian Komunikasi dan Multimedia (K-KOMM) dilaporkan telah menjalankan rundingan awamberhubung cadangan pindaan Akta 709 bagi memperkasa perlindungan data peribadi di Malaysia di samping memastikan akta berkenaan selari dengan kehendak revolusi ekonomi digital, teknologi, sosial dan perkembangan persekitaran.-Bernama

See author's posts


Bujang Berani Iban Dua

Tusun Ke-6

AJI APAI LIMPA

Aji tu anak O.K.P Dana “Bayang”, adi Nanang seduai Luyoh. Taja pan iya biak ke sida tiga menyadi, tang iya ke pemadu berani sereta landik agi megai sereta ngatur nembiak baka niang apai sida niang O.K.P Dana “Bayang”. Nya alai udah apai iya O.K.P Dana “Bayang” mati dalam taun 1854, Aji dipilih nyadi tuai Iban di Padeh enggau Ulu Layar.

Lebuh O.K.P Dana “Bayang”agi idup, cherita pasal pemerani Aji enggau bala menyadi iya nadai tentu disebut orang mayuh. Taja pia laban apai sida endang pugu raja berani Batang Saribas, Aji enggau bala menyadi iya endang suah enggau apai sida ngayau di serata menua tu kelia. Berita pasal pemerani Aji tampak didinga sepengudah iya nganti apai iya nyadi tuai.

Udah ti alah laban James Brooke enggau Kapten Henry Keppel di Padeh dalam taun 1843, bala Aji diau jenuh. Setaun udah nya, Aji enggau Nanang seduai Luyoh, sama-sama enggau Linggir Mali Lebu ari Paku betemu enggau Tuan Raja di Sarawak (Kuching). Sida madahka diri nunduk lalu badu agi ngelaban perintah. Tang udah nya dalam bulan April 1854, Tuan Muda Charles Brooke ke disempulang Abang Aing, Native Officer ari Simanggang ngumpul bala pengayau deka nyerang rumah Dandi tauka Apai Dendang ke bensumbar “Gasing Gila” iya nya tuai Iban Skrang di Tekalong dalam Batang Skrang. Kebuah perintah deka nyerang rumah “Gasing Gila” laban iya disangka perintah nulung Libau-Rentap betempuh ngelaban perintah di Sungai Lang.

AJI MANTU DANDI

Ninga berita perintah deka nyerang, Dandi “Gasing Gila”pan minta bantu bala tuai Iban ke bukai ngenanka rumah iya. Nya alai Aji pan lalu datai enggau bala iya ari Padeh mantu Dandi di Tekalong. Linggir Mali Lebu ari Paku mega bisi datai nulung Dandi ngenanka rumah iya ari ke diserang bala Raja Brooke. Perintah pan enda chamang-chamang lalu nyerang rumah Dandi tang enda alah sida laban bala orang ke ngesah iya mayuh amat ari Saribas enggau Skrang.

Ninga Aji bisi mantu Dandi “Gasing Gila” di Tekalong Tuan Muda Charles Brooke pedis amai ati. Iya pan deka ngukum Aji seduai Linggir “Mali Lebu” enggau tajau lapan. Aji seduai Linggir enggai ngisi ukum nya laban Tuan Muda Charles Brooke endang salah laban nyerang rumah Dandi ke nadai penyalah. Aji ukai semina enggai ngisi ukum nya, tang iya mega deka ngukum Tuan Muda laban nyerang rumah orang sengapa. Dandi nadai penyalah. Ukum tu nadai temu pengujung laban Aji majak enggai. Perintah pan enda agi ngansak iya mayar ukum nya.

RUMAH AJI DISERANG TUAN MUDA

Dalam bulan April 1857, Tuan Muda enggau bala Balau ari ili Batang Lupar nyerang rumah Aji di Padeh. Udah ke betempuh enda lama dia bala Aji pan alah. Rumah panjai sida ditunu bala Balau.

Udah nya, bala Iban di ili Layar ke betuaika Bunyau Apai Bakir di Rantau Anak enggau Datu Patinggi Udin tuai bansa Melayu di Betong pan nundukka perintah. Tuan Muda pan ngasuh Bunyau enggau Datu Patinggi Udin nyadi tuai ngaga Kubu Lily di Betong kena nagang bala Aji undur ke ili Saribas nyerang orang bukai. Sekumbang bala Bunyau enggau anak iya Bakir seduai petunggal Melina anak Maoh ke bensumbar “Panggau” kisuk ngaga Kubu nya, Aji mega kisuk nemuai ngagai bala tuai-tuai Iban Saribas enggau Skrang nyengkaum Rentap di Bukit Sadok. Lebuh ke nemuai Aji berunding mai bala tuai-tuai Iban angkat ngelaban perintah Raja Charles Brooke ti maya nya majak deka ngemesaika kuasa iya ke ili Saribas udah Linggir ke alah di Beting Maru dalam taun 1849.

AJI MALAS UTI NIANG APAI IYA

Udah nya Aji majak-semajak nguluka kayau anak nebing tasik antara Nanga Saribas enggau Nanga Sadong. Di Sadong bala Aji udah munuh sekeda rayat Raja ke ditemu sida berikan di tasik. Ketegal pedis ati ngagai Linggir ke udah nundukka perintah enggau nadai berunding enggau iya dulu, Aji bepetenahka serang iya nya serang Linggir “Mali Lebu” ari Paku.

Kelimpah ari nya Aji mega majak nguluka kayau anak nyerang munsuh ti udah nyerang niang apai iya OKP Dana ba Tanjung Kauk sepemanjai Batang Lupar datai ke Lingga. Sida enda berani nampak mansa Kubu Lily di Betong. Nya alai maya tengah malam ari Lubuk Bemban sida narit perau bedarat lalu rembus di Nanga Pasa mutuska Tanjung Betong. Pengawa sida Aji tu balat bendar ngerusak umai paya bala Melayu ke ngelingi nya.

Ketegal suah tasah diserang bala Aji ari Layar, Orang Kaya Janting ari Banting pan nguluka bala iya nyerang rumah Aji di Padeh, Layar. Ninga bala munsuh deka datai nyerang, bala Aji nganjung bala indu nembiak iya ke Nanga Spak. Din sida dijaga bala bujang berani Batang Layar.

Udah ke berunding enggau Bakir seduai menyadi iya Melina “Panggau” di Kubu Betong, Orang Kaya Janting pan mudik Layar lalu masuk Padeh. Datai enda jauh ari rumah Aji di Padeh sida pan ngetu belelak dia. Aji enggau bala iya pan nganti penatai munsuh. Iya ngasuh sida nebang kayu ke besai-besai lalu dibuai ke sungai Padeh ambika rarat ngagai perau bala munsuh. Lemai nya Aji lalu nguluka bala iya nyerang munsuh ke betatam ari ili pendai sida. Sida bediri atas batang kayu ke dibuai sida lalu numbuk munsuh ngena sangkuh. Lebuh munsuh ngansakka sida ke ulu agi, sida lalu belalai ba dan-dan kayu ke dibuai sida ke sungai, nya alai pedis amat sida deka nyerang bala Aji. Bala munsuh semina ulih ngenanka diri aja. Sida enda ulih nyerang bala Aji laban perau sida udah diempang reba kayu rarat ke dibuai bala Aji ke ai Sungai Padeh. Maya ke betempuh ba ai sungai tu mayuh bala munsuh mati tang bala Aji enda ulih ngambi pala sida laban ai Sungai Padeh nyau repa diempang batang enggau dan kayu ke anyut.

Tumu pagi siti bala Orang Kaya Janting mudik baru. Sida niki ke pantai deka nyerang rumah Aji. Lebuh sida bejalai nuju rumah Aji, bala Aji endang udah besedia ngipa lalu nyerang sida ari sepiak-sepiak jalai nuju ke rumah iya. Mayuh amai bala munsuh mati dibunuh bala bujang berani Aji. Meda baka nya Orang Kaya Janting pan enggai agi ngelaban. Iya pan mai bala iya pulai ke Banting.

AJI NGUJI NYERANG SPAOH

Dalam taun 1858 Aji mai Lintong “Mua Ari” tuai ari Iban Kanowit ngumpul bala lalu deka nyerang Spaoh. Aji mai sida mansa Kubu Lily di Betong maya tengah malam enggaika ditemu bala sida Bunyau Apai Bakir enggau Tuan Watson enggau J.B Cruickshank ke nyaga Kubu di Betong nya. Agi dinihari bala Aji datai di Spaoh, tang sida belalai nama batang Buling dulu. Tang enda mukai-mukai tumu pagi nya Melayu ke undur ngiga daun apung, tepedaka bala Aji bisi dalam Sungai Buling. Melayu dia pan berumban madahka Laksamana Amir enggau anak iya Abang Apong, tuai Melayu Spaoh. Tusah ati bala Laut Spaoh. Nya alai sida minta bantu Linggir “Mali Lebu” nagang Aji ngayau ngalahka Spaoh. Linggir Mali Lebu lalu mai Munji apai Nyaru undur ke Spaoh. Datai din seduai lalu bekayuh nama sungai Buling. Meda Linggir “Mali Lebu” datai, Aji pan ngelaluka iya. Udah nya Linggir pan bejaku nangkan Aji enda ngasuh iya ngayau Melayu Spaoh, laban sida kelalu semak iya tambah mega pangan iya ke suah enggau iya ngayau ngelama tu. Ninga Linggir nagang, Aji pan enda nyadi ngayau ke Spaoh laban iya bebasaka Linggir “Mali Lebu” ke tuai ari iya sereta mega seiku tuai ke kala nyadi manuk sabung apai iya niang O.K.P. Dana “Bayang” maya ngayau, lebih agi maya sida nyerang munsuh di Undup dua tiga taun dulu ari nya suba.

Aji pan mai bala iya mulaika diri bedarat ninting bukit antara Paku enggau Layar. Perau sida tinggal di Buling laban enggai mansa Kubu Betong takut ke temu perintah Raja Brooke.

NGAYAU IBAN NUNDUKKA RAJA BROOKE

Udah tembu Kubu Lily di Betong nya dalam taun 1858, Aji angkat ngelaban semua Iban ili Layar ke udah nundukka perintah Raja Brooke. Iya mai bala Iban Padeh enggau Ulu Layar deka nyerang Kubu Betong, tang enda tentu ulih sida. Kubu nya semina balat amai rusak ditimbak sida Aji ngena meriam. Tu ngepunka laya Aji enggau Iban ili Layar ke betuaika Bunyau Apai Bakir. Maya tu Linggir “Mali Lebu” enggau Iban Paku diau diri aja. Iya enda nanahka sapa-sapa laban sida tu sama bela kaban belayan sereta pangan sida magang.

Meda Aji lalu enggai nundukka perintah Raja, Tuan Muda Charles Brooke pan merambu deka nyerang rumah Aji di Padeh. Iya ngumpul bala bujang berani Iban Skrang enggau sida ari Banting enggau Undup angkat ari kubu di Skrang lalu begempung enggau bala Iban enggau Melayu ti diuluka Tuan Watson, Bakir, Melina “Panggau” enggau bala penyaga Kubu Betong ke bukai.

Kayau tu diatur Bunyau apai Bakir enggau manah. Maya sida mudik Batang Layar, semina perau Iban ari Saribas dulu, enggaika bala perintah Raja nyerang Iban ari ili Nanga Padeh ke udah nundukka perintah.

AJI MATI KENA TIMBAK

Enda disadang-sadang, maya bala perintah mansa kerangan ke besai semak nanga Sungai Langit, bala Aji pan nyerang bala Tuan Muda Charles Brooke ke benung berintai-rintai ba perau. Meda Aji ngedarka ilang iya datai deka mantap bala perintah, bala Raja ke benama pan nimbak iya, kena pala. Aji pan tejula lalu mati tekala nya.

Meda Aji udah mati Nanang seduai Luyoh mai bala iya nyurutka diri. Tuan Muda Charles Brooke mai sida bemalam ba kerangan Sungai Langit. Pagi seiti sida lalu bebagi dua, sebagi diasuh iya ke Julau ngayau Mujah “Buah Raya” ke ngelanggar jaku perintah Raja Brooke ke selalu nangkan bansa Iban enda tau pindah lalu ngempu menua tungga ke Batang Rajang laban nya menua bansa Beketan, Kayan, Tanjong enggau bansa bukai mega, ku iya. Sebedau Mujah ‘‘Buah Raya’’, nadai bansa Iban diau di menua Batang Rajang.

Sebagi agi diuluka Tuan Muda Charles empu ke Bukit Sadok, deka nyerang Libau-Rentap ti kedua kali. Sebedau sida angkat ari nya nadai seiku bala Iban ari Saribas berani mumpung pala Aji, laban takutka bala menyadi iya Nanang seduai Luyoh bebalaska pemati Aji. Nya alai pala Aji dipumpung lalu dibai Iban Skrang, laban sida jauh sereta likun agi bisi Kubu James di Skrang nyaga sida ari serang bala menyadi Aji.

AJI BEBALI NYADI BAYA

Sekumbang pala Aji agi di Skrang suah bala Iban Batang Skrang parai diempa baya. Orang mega bisi meda Aji selalu ayan ba pendai sida. Maya iya terjun ke ai, orang meda iya nyau bebali nyadi baya. Nyau lama-kelama orang di menua nya bisi mimpi madah, baya ke suah nangkap orang Batang Skrang nya endang Aji, ti udah bebali nyadi baya. Dua tiga taun udah nya, pala Aji diambi bala menyadi iya empu lalu ditumbak di Buluh Antu, semak pendam apai iya niang O.K.P. Dana “Bayang”.

Aji semina empat taun aja nyadi tuai belabuh ari taun 1854 nyentuk ke 1858. Taja pia pemerani enggau pengeran ati iya ke ngelaban perintah endang meruan dikeingatka orang belama, lebih agi bala Iban di kandang menua Kalaka-Saribas. Pemati Aji tu endang ngamatka sumpah Kumang dalam mimpi apai iya O.K.P. Dana “Bayang”. Peturun Dana “Bayang” enda telabanka bala Raja Ribai (Raja Brooke). Amai ga, tang nadai ku enggau. Iban bukai ga enda berani ngelaban munsuh, kati enda Aji dih! Aji alah di tanah, ila mih Iban menang di gelanggang.

Pemutus ati anak OKP Dana ti benama Nanang seduai Luyoh ti nyerahka diri ngagai perintah James Brooke taun 1861, lalu enda nyadi nanahka Libau Rentap di Bukit Sadok, endang penemu ti pintar; ukai tegal buyan, tang laban seduai ingatka pesan apai seduai OKP Dana ari Kumang. Enti sema seduai nyadi enggau Libau Rentap ngetanka kuta Bukit Sadok, tentu seduai sama nasit enggau Aji enggau dua iku anak iya nya. Nya mih kaul jaul Bujang Berani Iban “Iban Warriors” enggau Bunsu Petara (Orang Panggau Libau / Gelong) Pechaya tauka enda bala pemacha, nya bepanggai ba diri empu ga.

Nya mih asal penatai bujang berani Iban nyentuk ke jeman Raja Brooke. Bansa Melayu Sarawak enggau Iban enda kala bemunsuh ari kelia nyentuk ke diatu. Jeman kelia menya, di Batang Lupar, Saribas, Batang Rajang Iban semina bemunsuh enggau bansa Seru, Baketan, Beliun enggau Orang Ulu; nya pan tegal bansa Dayak ti ukai ‘Ibanic group’ nya mungkal nanjar bansa Iban maya sida bepindah ngiga menua baru endur bumai betaun. Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146

Oleh Harry Usup Umbar

See author's posts


KESEIMBANGAN PENGOLAHAN DAN PENYUSUNAN IDEA DALAM CERPEN “ATOK”

Oleh ABANG MEDIAN ABANG SAID

Pedro Juan Gutierrez, penulis The Dirty Havana Trilogy mengungkapkan bahawa kecerdasan sesebuah karya itu adalah daripada pengolahan pengarang menggerakkan jalan cerita sehingga menimbulkan kejutan atau sesuatu yang tidak terjangka oleh pembaca. Pandangan ini bersesuaian dengan pandangannya terhadap karya Guillermo Rosales melalui novelanya, El juego de la viola yang menjadi finalis dalam pertandingan Casa de las Americas pada tahun 1967. Budi Darma pula menegaskan bahawa sesebuah karya yang diolah perlu membawa satu kesan yang indah. Keindahan dalam sesebuah karya itu tentunya bersandarkan kepada keutuhan kesatuan pembinaan karya tersebut yang perlu seimbang dari segi tema, persoalan, watak dan perwatakan, gaya bahasa serta binaan plot yang menggerakkan jalur cerita berkenaan. Tentunya sesebuah karya, termasuk cerpen memerlukan sesuatu yang hendak diceritakan. Cereka itu akan memusatkan diri pada satu watak dalam suatu situasi di suatu tempat dan ketika. Karya berkenaan harus mengandungi interpretasi pengarang tentang kehidupan sama ada secara langsung atau pun tidak langsung, harus menimbulkan satu efek, juga mengandungi perincian-perincian dan insiden-insiden yang dipilih dengan sengaja hingga mampu menimbulkan pertanyaan dalam fikiran pembaca.

Kehidupan yang didepani dalam dunia realiti sememangnya payah – manusia sentiasa berdepan dengan kegetiran hidup yang mengocak  rasa amarah, penyesalan serta sesuatu keputusan yang tidak selari dengan kerasionalan. Persoalan dan konflik dalam kehidupan itu kadangkala menemui kebetulan atau kejutan yang tidak terduga sehingga menjalinhubungkan rentetan cerita yang pada mulanya tidak mempunyai kaitan. Perkara itulah yang cuba diolah oleh Abg Zainoren Jess melalui cerpen “Atok” yang tersiar dalam ruangan Wadah Bahasa dan Sastera pada 21 September yang lalu.

Secara umum, cerpen “Atok” melontarkan persoalan yang sudah biasa ditulis sejak dahulu, iaitu tentang pergolakan kekeluargaan daripada salah faham atau pertembungan pendapat hingga membawa rajuk yang berpanjangan. Pengarang lebih menitikberatkan binaan plot yang membawa watak seorang tua yang dikenali sebagai Manaf berkelana ke Kuala Lumpur untuk mencari anaknya yang telah lari dari rumah sejak 20 tahun yang lalu. Biarpun kewajaran dan kelogikan dari aspek penyusunan plot yang digarap oleh pengarang sedikit longgar – mengapa setelah 20 tahun anaknya melarikan diri, barulah dia mengambil inisiatif mencari anaknya, yakni sewaktu usianya telah mencecah 75 tahun – namun pengarang dengan sengaja menyusun kewajaran tersebut untuk menunjukkan kekesalan dan kasih sayang yang tidak pernah padam pada jiwa lelaki tua tersebut. Tempoh selama 20 tahun dan usia yang mencecah 75 tahun itu dengan sengaja dipilih oleh pengarang untuk membina kejutan pada klimaks cerpen “Atok” ini. Di sanalah kejayaan pada cerpen ini sehingga pujian perlu diberikan kepada pengarang.

Watak Manaf yang digambarkan seolah-olah kalut dan tersesat dengan kesibukan dan kesesakan di kota metropolitan Kuala Lumpur telah menarik perhatian watak “aku” yang pada mulanya hanya menyaksikan seorang lelaki muda membantu Manaf melintas jalan yang tidak pernah sunyi dengan deruman enjin kenderaan. Keadaan menjadi lebih tidak terkawal apabila hujan turun yang menurut pengarang: Wajah awan yang tadinya begitu ceria kini berubah seolah-olah menangisi si tua dengan bunyi guruh mengiringi.

Watak “aku” berasa kasihan melihat Manaf yang lencun dibasahi hujan sehingga lelaki tua itu menggigil kedinginan. Pada mulanya, watak “aku” hanya mampu berdoa dan melihat keadaan menyedihkan lelaki tua itu dalam keadaan longlai di tengah lautan kenderaan dengan hujan lebat dan ditambah lagi dengan tiupan angin kencang. Manaf hanya dibantu oleh seorang lelaki muda yang sama. Sepatutnya, untuk membina pembinaan watak yang lebih menarik, pengarang perlu menyegerakan bantuan yang diberikan oleh watak “aku” tanpa perlu berfikir panjang sehingga dia lebih banyak menjadi pemerhati pada kejadian tersebut. Watak lelaki muda yang tidak ditandai dengan sebarang nama itu perlu digambarkan hanya sekilas dengan lebih menumpukan perhatian kepada budi yang ditunjukkan oleh watak “aku”. Tentu pembinaan perwatakan sebegini akan lebih memberikan impak kepada cerpen berkenaan, terutama pada pengakhirannya nanti.

Setelah lelaki tua itu berjaya menyeberangi jalan raya dan mencari tempat berteduh, barulah “aku” menghampiri lelaki tua itu. Daripada perbualan awal antara watak “aku” dan Manaf, terpapar kelemahan lain pada binaan plot yang diolah oleh pengarang. Manaf yang berusia 75 tahun itu rupa-rupanya berasal dari Miri, Sarawak. Pengarang perlu memberikan kewajaran dan perincian yang lebih jelas – bagaimana Manaf boleh berada di Kuala Lumpur yang pastinya menggunakan kapal terbang ke Kuala Lumpur? Adakah lelaki tua ini mempunyai pengalaman menaiki kapal terbang? Manaf juga hanya mengetahui bahawa anaknya itu bekerja di Kuala Lumpur sejak 5 tahun lalu (tidak dijelaskan daripada siapa maklumat itu diperoleh), namun dia tidak mengetahui pula bahawa anaknya telah berkeluarga. Semua itu menjadi lompang dalam pembinaan plot yang diolah oleh pengarang. Kelogikan yang boleh dipertikaikan akan merendahkan kredit pada cerpen berkenaan. Disarankan supaya pengarang lebih teliti dalam menentukan perincian plot cerpen pada karya-karya akan datang.

Watak “aku” yang berasa kasihan dengan Manaf telah mempelawa lelaki tua itu untuk makan di warung yang berhampiran. Manaf yang kelaparan kerana hanya minum air kotak dan tidak menjamah sebutir pun nasi sejak semalam telah makan nasi campur dengan berselera. Pengarang berjaya menimbulkan perasaan belas kepada pembaca dengan pengolahannya yang baik tentang situasi yang dilalui oleh Manaf. Gambaran tentang pakaian Manaf yang serba kekurangan diterangkan secara deskriptif seperti memvisualkan penampilan Manaf dengan baju T lusuh dan berseluar panjang yang koyak di sana sini. Keinsafan yang dirasai oleh watak “aku” turut dirasai oleh pembaca untuk mempunyai sifat ambil peduli dengan insan lain yang sangat tidak bernasib baik. Insan sebegini yang begitu ramai di kawasan bandar raya perlukan keprihatinan daripada masyarakat keseluruhan. “Aku” sedar bahawa Allah telah mengirimkan watak lelaki tua itu kepadanya semata-mata untuk menguji keimanan dan keikhlasannya sebagai makhluk yang bertanggungjawab.

Atas kepedulian dan rasa tanggungjawab itulah, “aku” telah mengajak lelaki tua yang digelarnya “Pak Manaf” untuk pulang ke rumahnya. Pada mulanya, lelaki tua itu berasa keberatan. “Aku” kasihan apabila lelaki itu ingin mencari tempat berteduh selepas makan. Akhirnya Manaf bersetuju mengikuti “aku” setelah dipujuk. Semua ini menjadi titik perubahan kepada plot yang digarap oleh pengarang.

Ajakan yang dibuat oleh watak “aku” telah membuka nostalgia lama tentang fiil ayahnya tatkala ditanya oleh Manaf. Dia digambarkan sebagai seorang yang bengis sehingga menakutkan “aku” dan adiknya sewaktu masih kecil. Malah Ibu “aku” sering menjadi mangsa deraan ayah. Melalui perbualan dengan Manaf jugalah, dijelaskan bahawa ayah “aku” telah meninggal dunia akibat kemalangan jalan raya akibat langgar lari. Pada waktu itu, ayahnya telah keluar rumah dengan motosikalnya setelah bertengkar dengan ibu. Dia telah meninggal dunia membawa kemarahannya itu. Pertelagahan antara ayah “aku” dan ibunya merupakan perkara yang sangat penting dalam cerpen ini kerana turut membuka cerita daripada lelaki tua tersebut. Dia juga telah bertelingkah dengan anaknya sehingga dia kehilangan anaknya yang telah melarikan diri. Perkara ini telah berlaku dua puluh tahun dahulu. Manaf telah menghalang anaknya untuk bekerja di Kuala Lumpur. Dia telah menghambat anaknya dengan kayu sehingga luka pada tangannya. Akhirnya, anaknya telah melarikan diri seperti yang diceritakan melalui teknik dialog oleh lelaki tua itu kepada aku :

“Sehari selepas kejadian itu, pak cik terkejut kerana mendapati anak pak cik tiada di dalam biliknya dan menemui sepucuk surat yang ditinggalkan oleh anak pak cik yang memberitahu bahawa dia terus bertekad untuk pergi ke Kuala Lumpur bekerja dan akan pergi bersama kawan-kawannya yang turut sama menghadiri temu duga beberapa hari sebelum itu.”

Manaf berasa bimbang bahawa pemergian anaknya akan menyebabkan tiada siapa yang akan membantunya menjaga isterinya yang sedang sakit. Lantas, pemergian isteri ke dunia abadi juga tidak dihadiri oleh anaknya yang tidak dapat dihubungi. Tentunya pembaca sekali lagi akan tertanya-tanya, adakah anak Manaf terus membuang keluarganya sehingga tidak pernah bertanya khabar berita dengan keluarganya di kampung? Adakah pergaduhan antara seorang anak dan ayahnya itu boleh mencincang air sehingga putus lantas dia melupai ibunya di kampung?

Sewaktu Manaf berada di rumah “aku” yang juga dikenali dengan nama Azman, dia telah dilayan dengan baik oleh ahli keluarga berkenaan. Ibu Azman yang sentiasa menceritakan kebaikan arwah suaminya dengan menyembunyikan sisi gelap watak berkenaan telah menunjukkan album lama kepada Manaf. Pengarang sengaja membina kejutan pada klimaks cerpen berkenaan apabila anaknya yang telah melarikan diri dan bekerja di Kuala Lumpur rupa-rupanya adalah Abd Rahman bin Hanafi – ayah kepada Azman. Kebijakan pengarang terserlah pada bahagian klimaks dan pengakhiran cerpen ini kerana berjaya menyembunyikan realiti sebenar kepada pembaca sehinggalah menuju pada pengakhiran cerpen. Pembaca akan puas dengan pengakhiran yang sedemikian rupa. Kuasa dan kudrat Ilahi begitu besar sekali kerana menemukan Azman dengan datuknya biarpun pada permulaan cerpen, watak “aku” atau Azman lebih selesa memanggil Manaf dengan gelaran “pakcik”.

Sebenarnya, jikalau dinilai bersandarkan kepada tajuk yang dipilih oleh pengarang, iaitu “Atok”, pengarang telah memberikan bayangan tentang bagaimana cerpen itu akan diselesaikan. Walau bagaimanapun, bayangan itu sengaja dikaburkan oleh kebijakan pengarang dengan pengolahannya yang baik. Lagi pun, tajuk yang dipilih oleh pengarang juga agak tepat dan signifikan memberikan gambaran keseluruhan tentang cerpen berkenaan. Cuma, tajuk tersebut biarpun merupakan sesuatu yang universal, tetapi tetap agak klise dan sering digunakan oleh penulis atau pelukis dalam karya kreatif yang pelbagai. Tentu pengarang mempunyai tajuk lain yang lebih segar untuk menggambarkan tentang cerpen berkenaan. Pengarang boleh menggunakan tajuk yang ringkas dan ada pula sesetengah cerpenis yang suka menggunakan tajuk yang panjang untuk menarik perhatian pembaca. Umpamanya Hamsad Rangkuti memberikan judul cerpennya dengan tajuk yang panjang, segar dan mampu menarik perhatian pembaca dengan judul “Maukah Kau Menghapus Bekas Bibirnya Di Bibirku Dengan Bibirmu?” Shahnon Ahmad pula suka memilih tajuk yang pendek seperti “Kentut”, “Sampah”, (Sekadar mengambil beberapa tajuk) namun tetap memberi impak dan kesegaran kepada karyanya. Jadi terpulangah kepada pengarang untuk memilih tajuk yang sesuai asalkan tidak klise.

Sesebuah cerpen yang menarik hendaklah dimulakan dengan perenggan yang mampu menjentik perhatian pembaca untuk mengetahui persoalan atau konflik yang ingin diketengahkan. Ramai pengarang bergerak pantas dengan memasukkan elemen ketegangan pada permulaan cerpen.

Pengarang melalui cerpen “ Atok ” telah memulakan cerpennya dengan memasukkan ketegangan pada watak lelaki tua yang ingin menyeberang jalan dalam kesesakan lalu lintas yang sangat kritikal di bandar raya Kuala Lumpur. Pembaca merasai ketegangan tersebut dan tertanya-tanya, mengapa lelaki tua itu bergerak sendirian di kota kosmopolitan itu tanpa ditemani oleh sesiapa? Persoalan itulah yang cuba dirungkai oleh pengarang melalui binaan plot yang telah disusun dengan agak baik. Ada kesan dramatik yang diolah oleh pengarang pada bahagian permulaan cerpen ini :

HARI itu aku melangkah terus pada garisan sempit di laluan sibuk dengan kenderaan bergetaran di aspal, di garisan zebra, di garisan api kuning, hijau dan merah. Sedang kepala-kepala kebingungan cuba menerjah laluan seberang, sedang ku perhatikan di sekitarku, kereta, motor menghalang langkah longlai si tua, yang tersimpuh di tepi laluan sempit itu sambil tangan diangkat melambai minta bantuan …

Sasterawan Negara, A. Samad Said dikenali dengan pengolahan bahasa yang menarik melalui karya prosanya. Begitu juga hasil karya Shahnon Ahmad yang begitu menyerlah dalam aspek pemilihan diksi dengan pengolahan melalui teknik deskriptif; seolah-olah pembaca berada dalam karya berkenaan. Keupayaan bercerita yang dimiliki oleh kedua-dua Sasterawan Negara tersebut perlu dijadikan ikhtibar oleh penulis-penulis baharu. Melalui cerpen “Atok”, pengarang telah mengolah karyanya dengan bahasa yang lincah dan menarik sehingga plot digerakkan dengan pantas. Namun, terdapat beberapa kesilapan tatabahasa yang perlu diambil berat oleh pengarang agar tidak mengganggu kelancaran pembacaan. Tanggungjawab dan kewajipan yang perlu dipikul oleh setiap pengarang sebelum menghantar karya kepada editor ialah dengan melakukan pembacaan kali pertama, kedua dan ketiga – melakukan pengeditan kendiri – agar kesalahan-kesalahan itu mampu diminimumkan. Di bawah ini disenarai beberapa kesalahan tatabahasa dalam karya berkenaan yang perlu diambil berat oleh pengarang :

SEPATUTNYA : …kenderaan bergetaran di aspal iaitu di garisan zebra berhampiran lampu isyarat kuning, hijau dan merah.

PENERANGAN : Titik yang keempat adalah merujuk kepada noktah. Pengarang juga hanya boleh meletakkan tiga titik untuk menggambarkan sesuatu yang berterusan. Titik yang lebih daripada bilangan tersebut adalah salah dan tidak mempunyai fungsi.

PENERANGAN : ‘ku’ adalah sinkof yang tidak boleh berdiri sendiri dan perlu digabungkan pada hadapan atau belakang perkataan yang lain. Untuk contoh di atas, sebetulnya perkataan itu ditulis “kuperhatikan”.

PENERANGAN : Perkataan “berkedut” itu adalah kata adjektif untuk orang yang sudah tua sedangkan pada ayat berkenaan hanya untuk memberikan gambaran tentang wajah yang bimbang. Jadi perkataan yang tepat adalah “berkerut”.

SEPATUTNYA : “Tolong bagi laluan! Tolong bagi laluan!” Teriaknya ke arah kenderaan yang lalu lalang.

KESALAHAN EJAAN : “sadar” itu sepatutnya dieja “sedar”.

PENERANGAN : Monolog sepatutnya ditulis dengan pembuka dan penutup kata ( ‘ ). Tanda baca ( “ ) adalah untuk perkataan yang diucapkan seperti melalui dialog.  Perkataan “ah” juga merupakan kata seru. Jadi ayat itu perlu diakhiri dengan tanda (!).

Secara keseluruhannya, pengarang telah berjaya menghasilkan sebuah cerpen yang baik. Karya ini menepati pandangan Pedro Juan Gutierrez tatkala pengarang cerdas mengolah plot dan menggerakkan jalan cerita sehingga menimbulkan kejutan atau sesuatu yang tidak terjangka oleh pembaca. Tentu karya ini akan menjadi lebih baik jikalau segala kelemahan yang telah dikenal pasti akan dibuat penambahbaikan oleh pengarang pada masa akan datang.

See author's posts


NCIA jalin kerjasama dengan tujuh syarikat swasta

IPOH: Pihak Berkuasa Pelaksanaan Koridor Utara (NCIA) menjalin kerjasama dengan tujuh syarikat swasta yang beroperasi di Perak dengan melibatkan pelaburan berjumlah lebih RM1 bilion.

Menteri Besar Perak, Datuk Seri Ahmad Faizal Azumu berkata, kerjasama itu bakal mewujudkan lebih 700 peluang pekerjaan sekali gus dapat meningkatkan pendapatan rakyat di negeri ini.

Beliau berkata Kerajaan Negeri Perak mengambil langkah proaktif bagi merancakkan ekonomi negeri melalui pembangunan strategik, rangsangan pelaburan dan program memperkasakan rakyat bagi menangani impak pandemik Covid-19.

“Kerajaan negeri sentiasa bekerjasama dengan NCIA dalam menggerakkan pelbagai inisiatif untuk mewujudkan peluang pekerjaan dan memulihkan ekonomi yang terjejas akibat penularan pandemik Covid-19.

Selaku pihak pembangunan wilayah yang menangani impak pandemik Covid-19 terhadap ekonomi, NCIA telah membentangkan pendekatan strategi serampang tiga mata yang menyarankan tumpuan diberikan kepada pembangunan infrastruktur strategik dan mempercepatkan pertumbuhan pelaburan swasta serta memperkasakan rakyat,” katanya.

Ahmad Faizal berkata demikian kepada pemberita selepas menyaksikan pertukaran dokumen  perjanjian Komitmen Pelaburan Negeri Perak melibatkan tujuh syarikat dengan NCIA yang turut dihadiri Ketua Pegawai Eksekutifnya, Datuk Seri Jebasingam Issace John di Bangunan Perak Darul Ridzuan di sini, baru-baru ini.

Dalam pada itu, Ahmad Faizal berkata tujuh syarikat yang melabur di Perak mempunyai perancangan masa panjang dan melihat potensi di negeri ini bagi membantu mereka meluaskan perniagaan.

“Semua syarikat di seluruh negara terkesan dari segi pendapatan akibat pandemik Covid-19 tetapi setiap syarikat yang melabur hari ini tentunya mengambil kira semua ini sebelum membuat keputusan untuk menandatangani dokumen komitmen untuk membuat pelaburan di Perak,” katanya.- Bernama

See author's posts


Hasil jualan kraf tangan Sarawak RM8.2 juta

KUCHING: Jualan kraftangan di Sarawak sehingga Julai hanya mencatatkan RM8.2 juta dengan penjualan terendah pada Mei berjumlah RM41,000.

Menteri Pelancongan, Kesenian dan Kebudayaan, Datuk Abdul Karim Rahman Hamzah berkata,  berbanding dengan angka penjualan tahun lalu yang berjumlah RM32 juta, tahun ini penjualannya diramalkan menurun RM20 juta.

“Kementerian saya sangat menyedari kesusahan yang dihadapi oleh industri pelancongan, seni dan budaya termasuk sektor kraftangan.

” Walaupun banyak yang dapat terus menjalankan perniagaan melalui platform media sosial, jumlah penjualan tidak memberangsangkan,” katanya ketika merasmikan Pembukaan Pejabat Kraftangan, Galeri dan Cawangan Runcit di Tebingan Sungai Kuching, di sini semalam.

Abdul Karim turut menasihati peniaga yang menjalankan perniagaan di bangunan tersebut supaya membantu mempromosika  tempat itu kepada rakan, keluarga, dan pelanggan melalui semua platform media.

“Ini akan membawa lebih ramai pengunjung dan pelanggan membeli produk anda. Kami faham tidak ramai pengunjung pada masa ini kerana pandemik Covid-19, tetapi keadaan akan bertambah baik tahun hadapan.

“Untuk membantu anda mengatasi semua ini, kementerian saya bersetuju mengecualikan sewaan sehingga Disember 2020,” ujarnya.

Jelasnya, di Sarawak terdapat lebih 150 kedai runcit yang menjual kraftangan tetapi sayangnya tidak semua produk di kedai itu dibuat di Sarawak.

“Kita memberi jaminan produk di galeri dan pusat ini adalah produk asli Sarawak.

“Inilah tempat untuk mendapatkan produk kraftangan asli Sarawak. Sekecil mungkin, tetapi ada cukup banyak pilihan. Saya menggesa semua pengendali pelancong tempatan dan pemandu pelancong untuk menjadikan tempat ini sebagai tempat persinggahan untuk pelancong,” katanya.

See author's posts


KEKANG PENINGKATAN COVID-19

KUCHING: Kementerian Kesihatan Malaysia (KKM) akan mengerahkan 500 petugas kesihatan termasuk dari negeri lain untuk membantu mengekang penularan wabak Covid-19 di negeri ini.

Menurut Menteri Kesihatan Malaysia, Datuk Seri Dr. Adham Baba, ini bagi mengatasi isu kekurangan kakitangan dalam mengesan, menguji dan merawat atau juga dikenali sebagai Proses 3T (Tracing, Testing, Treatment), isolasi dan Pusat Kuarantin dan Rawatan Berisiko Rendah (PKRC).

“Petugas kesihatan adalah dari zon hijau di Sarawak dan petugas dari negeri lain.

“Anggaran adalah sebanyak 300 hingga 500 petugas di pelbagai kategori seperti doktor, jururawat dan termasuk mereka yang membuat ujian pantas di lapangan,” katanya ketika ditemui media ketika melawat ke pusat vaksinasi Covid-19 di Stadium Perpaduan Petra Jaya, semalam.

Katanya, kira-kira sejumlah 2.3 juta penduduk Sarawak tidak termasuk mereka yang berusia 18 tahun ke bawah akan diberikan suntikan vaksin covid-19.

“Kerajaan Sarawak sendiri juga telah membantu mendapatkan bekalan vaksin ini dengan kos yang ditanggung oleh Kerajaan Negeri,” ujarnya.

Tambah beliau, Sarawak berkemampuan menangani pusat vaksinasi secara besar-besaran yang dikendalikan KKM setakat ini. Turut hadir, Menteri Kerajaan Tempatan dan Perumahan, Dato Sri Profesor Sim Kui Hian, Timbalan Menteri Kesihatan II, Datuk Aaron Ago Dagang dan Pengarah Kesihatan Negeri Sarawak, Dr. Chin Zin Hing.

Oleh NUR AIN OTSMAN

See author's posts